Chanel Mokango pibotak Lointek Gernika Bizkaian jokatuko du

Kongoko erdilariak beteko du Sandra Pirsic esloveniarraren lekua. 28 urteko jokalariak Quesos El Pastor taldean jokatu du denboraldiko lehen zatian. Hain zuzen ere, Emakumezkoen Ligan bigarren denboraldia betetzen ari da, aurrekoan Canpus Prometen jokatu baitzuen.

Mario Lopez entrenatzailearen berbetan, ligan duen esperientzia “erabakigarria” izan da fitxaketa egiteko. Hala, Misuraren eta Mokangoren fitxaketekin denboraldiko bigarren zatian lehenengoaren maila onari eustea espero du Lopezek.

Lointek Gernika Bizkaiaren entrenatzaileak azaldu duenez, Pirsicen antzeko ezaugarriak ditu, eta haren ekarpena defentsa zein erasoko jokaldietan igarriko dela uste du.


Brooklyn, nerabezaroa eta adiskidetasuna

AEBetako Ira Sachs zuzendariaren seigarren pelikula da 'Little Men'

Nerabezaroari begira jarri da Ira Sachs bere pelikula berrian, Little Men. Horretarako, oso ongi ezagutzen duen ingurune batera eraman du bi gaztetxoen arteko adiskidetasunaren istorioa, Brooklyera. New Yorkeko auzo hori aldaketa handia izaten ari da azken urteotan, beste hainbat lekutan bezala, espekulazioa kalte egiten ari baitzaio auzoak garai batean zuen espirituari.

Erromantizismotan erori nahi izan gabe, Sachsek uste du New York, eta bereziki Brooklyn, oso leku aproposa zela gaztetxoentza, gehienbat jatorri kultural ezberdineko jendearen artean gertatzen zen nahasketagatik. Desagertzeko zorian dagoen honetan, garai bateko giro hori da pelikulak ekarri nahi izan duena, Jake eta Tony pertsonaien bitartez.

Jake aitonaren etxera joan berri da bizitzera, Brooklynera. Han, Tony ezagutuko du, haren familiak azpiko denda du errentan. Uda da auzoan, eta bi gaztetxoek askatasuna eta adiskidetasuna zer den deskubrituko dute. Horrekin batera, bideo jokoak, artea eta neskak.

Bien bitartean, haien familiak liskartu egin dira, eta egoera horrek arriskuan jarriko du Jake eta Tonyren harremana. Baina biek modu berezia topatuko dute elkarren adiskidetasuna babesteko eta familien kontra protesta egiteko.

Harrera beroa

Little Men drama txikia da itxuraz, harreman pertsonaletan oinarritua. Sundanceko zinemaldian estreinatu zutenetik, pelikula kritika oso onak izaten ari da. Donostiako zinemaldian ere egon berri da lehiaz kanpo, eta han ere harrera beroa egin diote.

Berriro ere, Ira Sachs zuzendariak Mauricio Zacharias gidoilari brasildarrarekin egin du lan, eta haren familiari gertatu zitzaion benetako istorioa bat izan da drama intimista horren oinarria. Horrez gain, filma egiteko orduan, biek ala biek oso presente izan zituzten Yasujiro Ozu zinemagile japoniarrak egindako hainbat pelikula.

Honako hau da Sachsek egin duen seigarren pelikula —Underground Zero dokumental kolektiboa kontuan izan gabe—, eta filmografia berezi eta interesgarria lortzen ari da. Beti Hollywoodeko industriatik kanpo mugitu izan da, baina ez du asko maite zinema independentearen etiketa, uste baitu egiten duen zinema mota ezin dela horren barruan sailkatu.

2012an egin zuen Keep the Lights On pelikularen hasi zen Sachsen izena ezaguna egiten. Zacharias gidoilariarekin egin zuen lehena izan zen, eta, han, New Yorken bizi diren bi gizonezkoren arteko harremana kontatzen zuen.

Handik bi urtera, Love is Strange zuzendu zuen Sachsek, oihartzun dezentekoa lortu zuena, eta neurri handi batean autobiografikoa den istorioa. Hartan, 40ren bueltan dauden bi gizonezkoren ezkontza da ardatza, bai eta ezkontzearen erabakiak eraginen dizkien arazo eta buruhausteak ere.

'LITTLE MEN'

Zuzendaria. Ira Sachs.

Aktoreak. Theo Taplitz, Michael Barbieri, Greg Kinnear, Jennifer Ehle, Paulina Garcia.

Herrialdea. AEB.

Urtea. 2016.

Iraupena. 85 minutu.

Generoa. Drama.

Ostiralean estreinatuko dute Hego Euskal Herrian.


Hispanitatea zelan ulertu duten aztertu du Joxe Azurmendik liburu berri batean

Askok herriaren espirituaren kontzeptua txarto ulertu dutela dio ÑEspainiaren arimaz’ lanean. Azurmenik dio Espainiako intelektual batzuen lanetan herria arraza bihurtu dela.


Asenjok kolpea jaso zuen buruan Espanyolen aurkako partidan

Atezainaren erorketa partidaren 80. minutuan izan zen, taldea 0-1 irabazten zihoanean. Baina 90. minutuan, Espanyolek berdinketako gola sartu zuen.

80garren minutua zen, Vila-real aurretik zihoan markagailuan baina, Espanyolek berdinketa zuen helburu. Eta, saiakera batean, Sergio Asenjo atezainak baloia gelditu, eta erortzean, oso era bortitzean bihurtu zuen lepoa.

Jokatzen jarraitu zuen atezainak eta luzapenean berdinketa gola sartu zioten, baina partida bukatutakoan, erietxera eraman behar izan zuten, ordu luzez. Dagoeneko, senda-agiria eman diote eta etxean dago.


Jonatan Yelamos, laugarren saioko ahots onena

Santutxuko gazteak Nagore Fernandez izan du aurkari lehen finalerdian. Finalean, ordea, Dounia Zolati eduki du aurrez aurre. Malú abeslariaren 'Ni un segundo' abestia aukeratu du.

Santutxun bizi den 15 urteko Jonatan Yélamos izan da Euskal Telebistak ostegunean estreinatu duen 'Stars. Izarrak Kalean' talent show berriaren laugarren saioko irabazlea. Pianoa eta gitarra jotzen ditu gazte honek eta txikitatik ibili da musika munduan sartuan. Gustokoen duen abeslaria Malú abeslari espainiarra da.

Lehen finalerdia

Bilboko Unamuno plazan izan da lehen finalerdia eta bertan Dounia Zolati gazteak Maialen Gurbindo eta Gorka Cia bikotea izan ditu aurkari. Lehenengoa abesten Barañaingo bikotea izan da eta Zahara abeslariaren "En la habitación" kanta abestu dute. Pharrel Williamsen 'Happy' kantua abestu du Douniak.

Bi emankizunak bukatuta, publikoak bota dituen txanponak zenbatu ditu Haritz Letek aurkezleak. Maialen eta Gorkak 23,17 euro irabazi ditu, eta Douniak 16,70 euro. Beraz, Dounia Zolati Iruindarra izan da lehen finalerdiko irabazlea.

Bigarren finalerdia

Bigarren finalerdian, Hernanin jaiotako Nagore Fernandezek 15 urte dituen Santutxuko Jonatan Yélamos gaztetxoa izan du aurrez aurre. Jonatanek Ken Zazpi taldearen 'Ilargia' abestia aukeratu du. Nagorek ordea Grease soinu bandaren 'You are the one that I want' abestiaren bertsioa egin du. Gazte bilbotarrak 26,57 euro eskuratu ditu, eta Nagorek berriz, 17,36 euro. Beraz, Jonatan Yélamos izan da bigarren finalerdiko irabazlea.

Lehen saioko finala

Dounia Zolati eta Jonatan Yélamos lehiatu dira lehen saioko finalean. Malú abeslari espainiarraren 'Ni un segundo' abestia aukeratu du Jonatan gazteak finalerako. Little Richard abeslariaren 'Tutti Frutti' kanta abestu du Dounia Zolatik. Txanponak zenbatzeko orduan, Jonatan Yélamosek 31,96 euro eskuratu ditu eta Douniak 20,10 euro. Beraz, santutxuko Jonatan Yélamos izan da lehen saioko irabazlea, eta 'Stars. Izarrak Kalean' lehiaketaren final handirako txartela eskuratu du.


Alkate aberatsei jarriak

I

Alkate aberatsak

dira diruzale

boto erosle eta

proiektu saltzaile.

Etxez bete dituzte

auzo eta kale

inoiz ez dute eman

pausorik debalde

borrokatzen baitute

diruaren alde.

II

Gaur alkateak dira

kategorikoak

geuk botoz, Jaunak eskuz

hautaturikoak.

Ustez ez badira hitz

hauek neurrikoak

informa zaitezte ta

izan kritikoak

zenbat kobratzen duen

zuen herrikoak.

III

Dieta eta prima,

hau kakanahastea!

Liberatua edo

langile askea...

Sailburu zahar edo

kontzejal gaztea

dena da bat eginda

lau irabaztea

gogorragoa baita

lanean hastea.

IV

Herria zerbitzatze

izenean denak

eman zituzten noizbait

zerrendan izenak.

Bi aldiz azaldu ta

jaso hogeirenak

hilabete amaieran

ez dauzka problemak

“zerbitzua” horrela

ulertzen duenak.

V

Enpresa pribatutik

pixka bat harago

aurrera egiteko

Udala han dago.

Baina karguan egon

ezkero luzaro

eskaileran ezin da

joan beherago

erretiratzen dira

maila bat gorago.

VI

Eta bitartean gu,

inutilok pozik

goizero lanera ta

eskertuaz kasik.

Baina nik nola esan

haiei agur hitzik

azkenik ez baitira

lapurrak ez ezik

negozio bateko

langileak baizik.


Estrategikoa

Nola gelditzen da gerra bat? Ez naiz hain miss edozein egoeratan munduan gerrarik egon ez dadin aldarrikatzeko. Europako agintariak ere ez; halere, Ukrainan, dirudienez, pizten ari dena gelditzeko ahalegintxoa egin dute. Diru zigorrekin mehatxatu dute. Beldurra izan dezakete beren mugetatik hain hurbil gatazka batek ekonomia desorekatuko ote duen. Ongi begiratuta, Europar Batasunaren beldur guztiek ekonomia dute iturburua. Beldur geo-estrategikoa, herrialdea Errusiaren atzaparretatik (hartz errusiarraren metafora maiztua erabiliz) ateratzeko azken helburua nork ez du uste ekonomikoa dela halaber?

Gerra bat nekez gelditzen ahal da. Une batetik aurrera, noiz esaten zaila den arren, giza kontrol orotarik aske, barne indarretara ematen da. Eta batek esanen luke une horretatik gertu gaudela.

Kieveko Independentzia Plazako irudiak dira gehien hedatu dituztenak azken egunotan. Haietan ez da hiririk ezagutzen. Fotomuntatze zirraragarri batean, aldi berean ikus daiteke lehenagoko plaza eta oraingoa. Kasualitatez (baina ezer ez da zutabe batean kasualitatea), Iruñeko Gazteluko plazatik pasatu naiz argazkia ikusi eta berehala; azken esaldi honetan sartzen ez zaidan beldur ez geo-estrategikoak hartu nau.


Neguan elurteei, eta udan lehorteei aurre egiteko neurriak hartu beharko ziren

Udaletxean ez dago herritarrentzako Internetik, ez faxik ezta posta elektronikorik ere

Aurreko alean herriko hainbat gabezia aipatzen genituen. Oraindik ere bada zer esanik. Beste udaletxeetan herritarrek teknologia tresnak eskura dituzte. Hemen, noiz arte Internet, faxa eta posta elektronikorik gabe?

Gazte asko herritik kanpo joan da bizitzera, hemen ez dagoelako pisuak egiteko erraztasunik. Ez daukagu herri barruko antolamenturik, eta norbaitek herri inguruan edo at bizi nahi badu 1.500 metroko lurra lortu behar du.

Azpiegiturak

Herrian elur garaian sortzen diren arazoak konpontze aldera, traktore bati pala jartzeko aukera aztertu behar da, elurra kentzeko. Gisa berean, adituek diotenez, datozen urteak oso lehorrak izanen dira. Hemen oraingoz ur faltarik ez dugu, baina egun larriak azaldu baino lehen erabaki batzuk hartu beharko genituzke.

Bestalde, argi indarren kableak lur azpian sartzea ere Iberdrolarekin adostu behar da, eta behar izanez gero, argi gehiago ere jarri kalean.


Hasi dituzte udaletxearen aurreko plazatxoko lanak

Udaletxearen aurreko plazatxoa konpontzeko lanak asteon hasi dituzte. Hile bi inguru izango du Abadiñoko Lasuen enpresak ia 200.000 euroko inbertsioa eskatu duten obrak amaitzeko.

Lehenengo zatia da hasi berri dutena. Bertako aparkalekuak kentzearekin batera, inguru osoan hormigoia eta harria jarriko dute, eta udaletxearen albotik aparkaleku berrirako bidea oinezkoentzako bakarrik jarriko dute –baserriko ibilgailuek baino ezingo dute erabili—. Aitatu dugun moduan udaberrirako gertu izango diren beharrotarako, Bizkaiko Foru Aldunditik ere jaso du diru-laguntza Udalak: denera, 69.315 euro.

Herriko plazarekin lotutako beharren bigarren zatiak Momoitioko San Juanerako errepidearen beste alboan dauden aparkalekuak kentzea batzen du, eta toki hori begiratoki lez egokitzea.


Bideoa: Alaitz Roteta eta Ainara Saizar trikitilariak Aristerrazuko oholtza birtualera igo ziren atzo

Ainara Saizar aiarrak eta Alaitz Roteta zarauztarrak erromeria eskaini zuten atzo iluntzean, Aristerrazu Zuzenean ekimenaren barruan, eta KARKARAK saioko bi kantu jaso ditu.

Hamarkadak daramatza bizi-bizirik Aiako Aristerrazu erromeriak eta, konfinamendu garaian ere, jarraipena eman nahi izan diote trikitilariek. Elizagoien ahizpak izan ziren apirilaren 19an Aristerrazu Zuzenean izenburupean ekimena martxan jarri zutenak, eta igandero-igandero trikitilari bikote batek eskaini du saioa ordutik. Atzo esaterako, Alaitz Roteta zarauztarra eta Ainara Saizar aiarrak igo ziren Aristerrazuko oholtza birtualera, pandero eta eskusoinu txikiaren doinua atsegin dutenak dantzan jartzeko prest. Horrela, itxialdi garaian ere Aristerrazuko erromeria giroaz gozatu ahal izan dute herritarrek, etxetik atera ere egin gabe.


Oizko besten barne, gazteen laxoa partida eta aizkora apustua larunbatean jokatuko dituzte

Ortziraletik astelehenera ospatuko dituzte Oizen bestak

Ortziraletik igandera adin guztietako jendearendako ekitaldiak prestatu dituzte. Hala ere, udaletik kontuan hartzeko bi ohar jakinarazi dituzte: alde batetik, bestetan egunero haurrendako puzgarriak izanen direla, eta bertzetik, bestetan gerta litezkeen arazoez herria ez dela arduratuko.

Oizen ere asteburu honetan ospatuko dituzte herriko bestak eta ortziraletik igandera adin guztietako jendearendako ekitaldiak prestatu dituzte. Hala ere, udaletik kontuan hartzeko bi ohar jakinarazi dituzte: alde batetik, bestetan egunero haurrendako puzgarriak izanen direla, eta bertzetik, bestetan gerta litezkeen arazoez herria ez dela arduratuko.

Ortzirala, irailak 5

• 20:00etan altxaferoak bestei hasiera emanez. Herriko trikitilariak herrian barna ibiliko dira.

• Ondotik, Herriko Ostatuan Zopak.

• Gauez dantzaldia Salaberri akordeoilariarekin.

Larunbata, irailak 6

• 11:00etan Gazteen Laxoa Txapelketako finalerdia. Oiz eta Donezteberen artean.

• 18:00etan aizkora apustua: Juan Lopez eta Ander Erasun ariko dira.

• Arratsaldez eta gauez dantzaldia Aierrik taldearekin.

Igandea, irailak 7

• 11:00etan mus txapelketa elkartean.

• 11:00etan esku pilota partidak herriko gaztetxoen eta afizionatuen artean.

• 17:00etan haurrendako jokoak plazan. • Jokoak akituta, haur eta helduendako txokolatea.

• 19:30ean herritarren arteko IX. patata tortilla lehiaketa eta ondotik tortilla, xingarra, txistorra eta gazta dastatzea.

• Arratsaldez eta gauez jarraian dantzaldia Oharkabe taldearekin.

Astelehena, irailak 8

• 11:00etan Meza Nagusia.

• Ondotik luntxa Herriko Ostatuan.

• 14:00etan herri bazkaria, euskal kantekin alaitua.

• 18:00etan Toka eta sokatira lehia herritarren artean.

• Arratsaldez eta gauez dantzaldia Oharkabe taldearekin.

• Bestei bukaera emateko, kalejira herrian barna eta Gaixoa ni.


'Zinema eta emakumeak' zikloa hasiko da gaur

Gite elkarteak antolatutako zikloan, dokumentalak, film laburrak eta pelikulak eskainiko dituzte Golem zineman.

Zineman emakumeen inguruan egindako irudikapena aztertzea. Hori da Ipes-Gite elkarteak antolaturiko Emakumea eta zinema zikloaren helburua. 30. aldia ospatuko du jaialdiak aurtengoan, eta urtero bezala, dokumentalak, film laburrak eta pelikulak proiektatuko dituzte. Askotan sortzaileak izanen dira emanaldian, eta solasalditxoa eskainiko dute gero.

Gaur, Min lilla syster (ahizpa txikia) pelikula proiektatuko dute, neska gazte baten anorexiaren inguruko lana da, haren ahizpa txikiaren begietatik.

Besteak beste, Las amigas de Ágata, Mi hermana perfecta eta As I open my eyes filmak, zein Women in sink dokumentala emanen dituzte.

Egitarau osoa hemen ikus daiteke.


Gaur erabakiko dute irakasle lanpostuen murrizketa heina

Lau eskolatan gutxienez lanpostu erdi bat kentzea proposaturik, Hezkunde Nazionalaren Eskola Kartaren iragarpenak mobilizazioak eragin ditu azken egunetan. Iragarri dutena konfirmatu edo ezeztatuko dute egun Pauen egitekoa den bilkuraren ondotik. Montoriko eskola kendurik, elebidunak dira lanpostu erdiak galtzea arriskatzen duten beste hiru eskolak. Barkoxeko eskola aitzindari ere izan zen, orain duela hogei urte, lehen eskola elebidunak sortu zirelarik. Ikasturte honetan dituen 23 ikasleetatik hemezortzi elebidunean dira, eta, gurasoek salatzen dutenez, Eskola Karta iragarria den bezala gauzatuko balitz —euskarazko lanpostu erdi bat galduko lukete—, "klase berean lirateke ttipienak eta handienak, denak nahasiak, egun erdian frantsesez eta beste egun erdian euskaraz". Eskola okupatu zuten iragan astean, kexua adierazteko. Ez dira lehen aldiz mobilizatu guraso barkoxtarrak aurten; azken lau urteetan, hiru lanpostu erdi kenduak izan zaizkie. Aste hasiera honetan haurrak eskolatzea deliberatua zuten, baina egun Pauen hartuko den deliberoaren arabera erabakiko dute zer egin.Urdiñarbe eta Muskildiko eskola elkargoan, berriz, haur guztiak elebidunean ari dira ikasten. Ikasturte honetan, 43 ikasle badituzte, baina bi gutxiago izan behar liratekeenez heldu den sartzean, frantsesezko lanpostu erdi bat kenduko zaiela iragarri du Hezkunde Nazionalak. Arño Berrogain Urdiñarbeko auzapeza kexu da kalkulu horrekin, haren ustez ez baita dena aintzat hartzen: "Badugu apartamentuak eraikitzeko xedea, eta heldu den sartzean beharbada 43 haur edo gehiago izanen dira, baina Hezkunde Nazionalak hori ez du kontuan hartzen". Joan den asteartean Akademiako ikuskariarekin bildu ziren eskolako gurasoak, baina ez da bilkuraren berri ukan ahal izan.Maule Gaineko auzo eskolan frantsesezko lanpostu erdi bat kentzeko mehatxua dute. Herriko etxeak joan den urtean lanak abiatu zituen eskola horretan, eta iragan astean zabaldu prentsa agiri baten bidez salatu dute "zentzugabeko deliberoa" dela. Mixel Etxebest buru duen kontseiluak ez du ulertzen, gainera, zein daturen arabera kenduko luketen lanpostu erdia: "Azken urteetan eskolako ikasle kopurua egonkorra da, 65 eta 70 ikasle ingurukoa".Montoriko eskolan, berriz, lanpostu oso bat galtzeko arriskua lukete, eta ibilmoldea segurtatu nahian gurasoek joan den astean hasi protesta ekintzetan azaldu dutenez, lanpostu erdi bat mantendua izan dadin galdetzen dute.MobilizazioakEskola horien guztien aitzinean aldarrikapen mezuak irakur daitezke azken egunetan. Montorin, Barkoxen, Maule Gainean eta Muskildi-Urdiñarbeko eskoletan gurasoek eskolak okupatu dituzte haien boza entzunarazi nahiz. Gainera, joan den larunbatean, hainbat eskolatako ehun gurasotik gora bildu ziren Maulen egin manifestaldian. Lekuko hautetsien sostenguak ere ukan dituzte. Muskildi-Urdiñarbeko eskolara Jean-Pierre Mirande kontseilari orokorra agertu zen: "Eskola Kartaren erreforma bat egiten denean, aldi oro Zuberoak galtzeak pairatzen ditu". Gainera, lanpostuak banatzeko erabiltzen den metodoa kritikatu zuen: "Aski da. Kuota horiek administratiboak dira; ez dute batere kontuan hartzen eskualdearen ikuspegi geografiko eta kulturala".Mauleko herriko etxeak ere, erran bezala, bat egin du herriko eskolaren mobilizazioarekin. "Mauleko auzo horren biziarentzat eskola ezinbestekoa" dela erranez. Gainera, Akademiako ikuskariarekin hitzordu bat ere galdegin zuten iragan astean, Maule Gaineko eskolaren egoera esplikatzeko. Ikas-Bi sareko koordinatzaile Mixel Esteban ere zuberotar gurasoekiko elkartasuna adieraztera etorri zen joan den astean. Lanpostu galtzeaz mehatxatuak diren lau eskoletatik hiru elebidunak dira. "Erabakiak hartzeko goizegi da. Badakigu hauteskundeak izanen direla eta erabakia lehenbailehen hartu behar dutela, baina egutegi politikoak eta eskoletakoak ez du berdina izan behar", erran zuen. Demografia arazoak aipatu zituen Zuberoan kendu nahi diren lanpostuak defendatzeko, "Zuberoa ez baita lagundua izanen lanpostuak kentzen badira". Gainera, Estebanek kalitateari eutsi beharra azpimarratu zuen, eta alde horretatik ere lanpostuak atxikitzea beharrezkoa dela gehitu zuen.Azken deliberoa gaur, PauenEskoletako gurasoen ordezkaritzak Pauera joanen dira egun mobilizazioekin segitzera, Akademia Ikuskaritzan finkatuko baita heldu den ikasturteko Departamentuko Eskola Karta. LAB sindikatuko irakaskuntza sailak ere bat eginen du eguerdi honetan, 13:30ean elkarretaratzea antolatuz Paueko Hezkunde Nazionalaren egoitza aitzinean. Sindikatuak dio Eskola Kartak eragina ukanen duela "Hezkuntza Ministerioarekin kontratupean diren eskoletan ere". Azpimarratu du ere, bestalde, departamentu osoan 46 irakasle lanpostu gutxiago izanen direla.


Durangok Bizenta Mogel Bibliotekak online programazioa eskainiko du apirila amaitu bitartean

Aurretik programatuak zituzten ekintzak modu birtualean eskaintzen saiatuko dira.

Ekintzetan parte hartzeko, izena eman behar da aurretik biblioteka@durango.eus edo 626734167 whatsappera idatzita.

Egitarau osoa

Apirilak 23, eguena

- 11:30ean: Azalerako ipuinak. 0-2 urte bitarteko haurtxo eta euren familiei zuzendutako tailerra Saroa Bikandiren eskutik

- 12:30ean: Azalerako ipuinak

- 17:00etan: Paperezko Hegoak, 10-12 urte bitarteko haurrei zuzendutako irakurketa kluba, Txomin Magdalenarekin. Mark Twainen "Tom Sawyrren abenturak" komentatuko dute.

- 17:30ean: Trimestres literarios. "Trimestres Literarios", Mónica Quijano dinamizatzailea, eta Belen Gopeguiren "Acceso no autorizado" liburua komentatuko dute.

- 19:00etan: Euskarazko irakurketa kluba. Leire Bilbao dinamizatzaile modura, Harkaitz Canoren "Fakirraren ahotsa" liburua izango dute hizpide

Apirilak 24, barikua

- 17:00etan: Liburuen poltsa: 3-6 urte bitarteko haurrei eta euren familiei zuzendutako irakurketa klub familiarra. (Saroa Bikandi dinamizatzailea)

- 18:00: Liburuen poltsa: 6-8urte bitarteko haurrei eta euren familiei zuzendutako irakurketa klub familiarra. (Saroa Bikandi dinamizatzailea)

Apirilak 25, zapatua

- 12:00etan: 12:00 4-8 urte bitarteko haurrei zuzendutako ipuin kontaketa siaoa

"Oihaneko tira-birak" Ane Guevara

Apirilak 30, barikua

- 17:00etan: Liburuen poltsa: 3-6 urte bitarteko haurrei eta euren familiei zuzendutako irakurketa klub familiarra. (Saroa Bikandi dinamizatzailea)

- 18:00: Liburuen poltsa: 6-8 urte bitarteko haurrei eta euren familiei zuzendutako irakurketa klub familiarra. (Saroa Bikandi dinamizatzailea)


Petronor geldiarazi dute, bentzenoagatik

Eusko Jaurlaritzak esan du findegia bi astez ixteko agindua eman zuela, baina enpresak gezurtatu egin du

Petronorrek Muskizen (Bizkaia) duen findegia erabat itxita eduki du Eusko Jaurlaritzak ia bi astez. Atzo jakinarazi arren, martxoaren 20an eman zion Ingurumen Sailak jarduera guztia geldiarazteko agindua, airean bentzeno kopuru handiak antzeman zituela argudiatuta. Otsailetik ekoizpena murriztua zuen findegiak, enpresaren erabakiz, eta herenegun kendu zuen Jaurlaritzak debekua. Petronorrek, halere, gezurtatu egin du geldituta egon dela.

Azken asteotan Muskiz, Abanto eta Zierbenako herritarrek aurkeztutako kexei erreparatuta eskatu zizkion Jaurlaritzak Petronorri gas isurpenei buruzko datuak. Herriotako bizilagunek eta eragileek martxoaren 22an salatu zuten hil hasieratik «oso nabarmena» izaten ari zela airearen kutsadura. «Hodei toxiko bat» eragitea leporatu zioten findegiari, eta horren adierazle jarri zituzten haien osasunean agertutako sintomak: itolarria, goragalea, negarra, buruko mina, azaleko hazkura eta mukiak.

Jaurlaritzaren arabera, Petronorren datuek agerian utzi zuten bentzeno partikulen kopuru handia igortzen ari zela. Ingurumen Sailak azaldu duenez, findegiko lehen unitateko hozte sisteman zegoen matxura batek eragin zuen isurketa, eta hori konponduta, martxan jarri zuten berriro, igandean, ezohiko arazorik gabe. Gobernuak zehaztu du sei neurgailu dauzkala findegiaren inguruan, eta datozen egunotan «jarraipen berezia» egingo diotela airearen kalitateari.

Enpresak, ordea, beste bertsio bat eman du: findegia itxi izana eta «legez baimendutako isurketa mailak» gainditu izana «erabat gezurrezkoa» dela adierazi du ohar bidez. «Tamaina horretako eskakizun» batek idatzizko agindua beharko lukeela gaineratu du, eta halakorik ez dutela jaso.

Ekoizpena, jaitsita

Otsailetik erregaien ekoizpena jaitsita zeukan Petronorrek, baina orain apurka ohiko mailetara itzuliko da. Kontsumoaren beherakadaren ondorioz, bi fintze planta itxi zituen urte hasieran, eta ekoizpena ia geldituta egon zen bolada batez. Erregaiaren produkzioa merkatuko prezioa baino baxuagoa zelako hartu zuen erabakia.

Baina erregaiaren irabazi ahalmena handitu egin da. Enpresan «hobetze sintomak» sumatu dituztenez, fintze planta bat martxan jarri zuten atzo, baina errendimendu baxuan, «irabazi ahalmena egonkortu arte». Bigarren planta geldi dute oraindik, mantentze lanetan.


Basterretxearen eskultura Irurara

Hirugarren urtez jarraian Segurako dantza txapelketa irabazi dute Idoia Besadak eta Xabier Artolak. Irati Olaizola eta Idoia Narbaiza legazpiarrek hamabigarren egin duteDantza egun borobila izan zen larunbatekoa Seguran, goizeko lehenengo ekitalditik hasita. Azpilla dantza taldeak gidatutako polka erraldoian, adin desberdinetako dantzariek herriko plaza bete zuten, giro ederra sortuz. Tio Teronen Semeak taldearen Festamendua dantza ikuskizunarekin ere gozatu ederra hartu zuten Segurara hurbildutakoek.Arratsaldeko 42. Euskal Herriko dantza txapelketan parte hartu zuten hamalau bikoteek ere ez zuen hutsik egin. Lehia estua izan zen hiru bikote faboritoen artean. Azkenean, hirugarren urtez jarraian, Idoia Besada eta Xabier Artola (Pasaia-Irura) i zan ziren nagusi. Besadak bost aldiz irabazi du guztira.Lehenengo bikoteen artean aldeak txikiak izan ziren eta puntu bakar batera gelditu ziren Ane Urruzuloa eta Iker Sanz (Villabona-Lezo) eta lau puntura Larraitz Larrañaga eta Amets Amubieta azpeitiarrak. Goierriko bikote bakarra izan zen Baratze pilotalekuko oholtzan, Irati Olaizolak eta Idoia Narbaiza legazpiarrek osatutakoa; hamabigarren postuan geratu ziren.Basterretxearen eskulturaBikote irabazleak Nestor Basterretxearen azkeneko eskultura Irurako udaletxera eramango du, bost urtean hiru aldiz irabazi baitu Segurako txapelketa. Basterretxea zenaren bi bilobak, Ainhoak eta Laurak, eman zieten garaikurra irabazleei. Azkeneko aldiz, 2007. urtean eraman zuten Azkoitiara Basterretxearen eskultura Azpitarte anaia-arrebek. 800 euro, oroigarria, txapela, lepokoa eta Eroski Bidaiek oparitutako saria ere jaso zuten. Jantzi dotoreenaren saria ere irabazleek jaso zuten.Bestalde, lehenengo aldiz parte hartu eta ongien sailkatu direnei ematen dieten Guillermo Areizaga saria Lezoko Maider Aginagak eta Iker Belintxonek jaso zuten; Arabako Foru Aldundiarena Saria Sara Chaves eta Gorka Etxeandiarentzat (Gasteiz) izan zen, eta Lapurdiko Euskal Kultur Erakundearena, Oihana Dottax eta Pierre Latasarentzat (Ainhoa-Urruña).


Anaitasuna 1-3 Zamudio, bideoan

Hirugarren Mailari zegokion 13. jardunaldian, Anaitasunak bat eta hiru galdu zuen Zamudioren aurka. Markel Eskurtza izan zen golegilea.


Sortzen Nafarroako Elkargunea, urriaren 7an Ezkaba ikastetxean

Kurtso berri honek erronka berriak bezain garrantzitsuak dakarzkigu eta, horregatik, Nafarroako Sortzen Elkarteko bazkide garen oro elkartzeko beharra helarazi nahi dizuegu, gune bat antolatuz, erronka horien inguruan hitz egin eta erabakiak hartu behar ditugu eta. Pasa den ikasturtean Sanduzelai ikastetxean holako bilkura bat egin genuen, eta parte hartu zutenen balorazioa oso positiboa izan zen. Aurten, Nafarroako Elkargunea urriaren 7an burutuko dugu, larunbata izanik Nafarroako bazkide guztiei aukera zabaltzen diogunaren ustetan. Goizez izango da, 10:00tatik 12:30ak arte. Antsoaingo Ezkaga Ikastetxea dugu lekua, Iruñeko sarrera batean egonik guztiontzako eskura legokeen lekua dela jakinik. Eta behar duenarentzat “Ludoteka” zerbitzua antolatuko da. Eta ondoren zizka-mizka.

Elkargunean Sortzen Elkartearen bazkide oro parte hartu ahal izango du. Eta bazkide oro esaten dugunean Sortzen Elkarteko partaide diren Guraso Elkarte bakoitzeko familia bazkide oro esan nahi dugu; Elkartearen ikastetxe bazkideetako hezitzaile zein langile oro; eta Sortzen Elkarteko bazkide diren norbanako oro.

Elkargune horretan, bost gai mahai gaineratuko ditugu:

0.- Aurkezpena eta ongi etorria

1.- Komunitatea indartzen-trinkotzen

. Guraso Elkarteetarako GIDA: Lan-formakuntza tresna bat eskaini nahi dizuegu, eta guraso elkarteetan dabilen jendearentzat, edo orain dela gutxi lanean hasi direnentzako, Gida bat prestatu dugu. Bertan, alde batetik, Nafarroako hezkuntza sistemaren inguruan, zein eskoletako funtzionamendu eta organoen inguruko informazioa egoteaz gain (baita guraso elkarteena ere), Sortzen Elkartea zer den eta zer egiten duen azalduko duen atala izanen dugu. Formakuntza saioak, eskualdeka, proposatzen dizuegu.

. Gure Elkartearen diruzaintza: Pasa den ikasurteko kontuen laburpena aurkeztu dizuegu.

2.- Aurrematrikulazio kanpaina: Estilo berria

. Azken urteetan, Elkarte gisa egiten dugun aurrematrikulazio kanpaina aberasteko asmoarekin, saiakera ezberdinak egin ditugu: beste eragileekin elkarlan iraunkorra, lan saio ezberdinak bazkideekin batera, ... Dena dela, urtero, gai honek zenbait bazkideen interesa pizten duela dakigunez, batzorde bat osatu nahi dugu kanpaina honi begira. Helburua, mezua zein euskarriak eta epeak, denon artean zehaztea eta adostea.

3.- Jaia: iazko esperientziatik, hobetzera!

. Pasa den ikasturtean, Iruñera bueltatu zen Sortzen Jaia. Mezuaren zein egitarauaren eta antolakuntzaren aldetik, zenbait berrikuntza sartu genituen. Aurten, lan estilo horretan sakondu nahiko genuke. Prest?

4.- Urteko lehentasuna: Euskara eta hezkuntza

. “Euskara” hartu nahiko genuke enborrezko gai gisa ikasturte honetarako. Gai hau, hiru arrazoiengatik jorratu nahi dugu gure ikastetxeetan.

- Alde batetik, Diman eta Egiako Aitor Ikastolan garatzen ari garen Ikasle Euskaldun Eleaniztunak proiektuak, bost urteetako fasea bete duelako, eta orain da momentuan beste jauzi kualitatibo bat emateko.

- Beste aldetik, bi urte dira aldaketa politikoa Nafarroan eman zenetik. Euskarak, Nafarroa osoan, status ofiziala denon artean lor dezagun, Hezkuntza Komunitatea aktibatu nahi dugu. Euskaraz bizitzeko eta ikasteko eskubidea Nafarroa osoan lortu arte.

- Bukatzeko, D ereduan, euskarazko murgiltze eredua den aldetik, familien eta komunitate osoaren inplikazioak duen garrantziaz aritu nahi dugu. Euskararen lekua ez da eskoletako lau hormen barruan soilik, baizik eta etxean, auzoko dendarien ahotan, kaleetako seinaletan ... ere, egon behar du. Honengatik, familietan eta guraso elkarteetan euskararen aldeko aktibazioa bilatu behar dugu, gure eskolak irlak ez direlako, eta ikasle euskaldun eleaniztunak sortuko duen eskola bat behar dugulako.

5.- Errigora eta Haizea Dinamika

. Aurten ere, Errigorak bultzatzen duen kanpainan parte hartuko dugu. Nafarroako Erriberako produktuak, ekologikoak, etxeetara ekartzen, auzolanean, eta gainera, Erriberan euskararen aldeko urratsak bultzatzen. Gure kasuan, Errigorako saskiekin lortzen dugun diru kopurua, D ereduko lerro berriak Erriberako eskola publikoetan zabaltzen, babesten, eta laguntzen inbertitzen dugu. Aurten, Haizea Dinamika izena jarri diogu ekimen horiei.

. Haizea Dinamika. Ekimen ezberdinak nahi ditugu burutu Erriberan sortu diren D ereduko lerro berriekin batera.

Proposamen hauek, eztabaida eta erabakitzera eramango ditugu Elkargunera. Lan ildo horiek garatu ahal izateko bazkideen inplikazioa behar izango bai litzateke. Eta horregatik hain zuzen, oso garrantzitsua da ahalik eta bazkide gehienen parte hartzea, zuen-zure parte hartzea.

Amaitzeko, parte hartzea konfirmatzea eskertuko genizueke (lekua egokitzeko eta Ludoteka zerbitzurako zenbateko begiraleak behar ditugun jakiteko). Oso erraza da izena ematea, estekan tikatu eta segi jarraibideak: https://goo.gl/forms/Fz1zfnQb2Xe5IcJO2

Gogoratu, Elkargunea, urriaren 7an larunbata, 10:00tan Antsoaingo Ezkaba ikastetxean burutuko dugu. Animatu parte hartzera!

Mila esker eta urriaren 7a arte.


Azkeneko emanaldia bihar Biteri

Kultur Etxean

Kastillako Dorreak emanaldiaren azkeneko saioa izango da bihar Biteri kultur etxean, arratsaldeko 19:45etan. Orain arteko saio guztietan Biteriko areto nagusia lepo bete da eta horregatik erabaki dute saio bat gehiago eskaintzea.


Debagoiendarrak oporretara joanak dira

Gure bailarako arazo larrienetako bat aparkaleku falta omen da. Ez luke hori bera esango egun hauetan ibarreko herriak bisitatzera datorren edonork. Debagoiendarrak oporretara joan dira. Gure herrietako kaleetatik bueltatxo bat eman besterik ez dago horretaz ohartzeko.

Goizeko hamaikak dira. Urteko beste edozein sasoitan Arrasateko Otalora kalean aparkalekua aurkitu aurretik errotonda eta errotonda bitartean buelta batzuk eman beharko genituzke lehenengo. Orain berriz, autoa non utzi aukeratu dezakezu.

Herriko plazan ez dago animarik ere. Herriaren erdigunean, gainera, denda gehienek ‘oporrengatik itxita’ kartela zintzilikatu dute.

Bergarako plazan ere egun hauetan ez dago inolako arazorik autoa aparkatzeko. Denda asko eta askok bere ateak itxita mantenduko dituzte hilaren 27ra arte. Dena dela, beste batzuk, fin fin lanean ari direla ere ohartu gara.

Oñatiko plazan, ordea, jende gehiago ikusteko aukera izan dugu. Turismoak ere badu eraginik horretan. Oñati baita Debagoienan udan turista gehien jasotzen dituen herria.

Gauza guztiak dauzka bere abantailak, eta abuztuan bertan egotea tokatu zaigunoi autoa aparkatzeko daukagun erraztasunak ematen duen pozarekin konformatu behar.


Italiako Scarsella etxeak irabazi du Donostiako suen Urrezko Maskorra

Sari nagusia ez ezik, Hasierarik Ikusgarrienaren Saria ere eman diete italiarrei. Bigarren saria Espainiako Vulcano etxeak jaso du


Deustuko Unibertsitateak informazio saioa antolatu du Ficoban

Hilaren 26an, asteazkena, informazio saioa egingo du Deustuko Unibertsitateak Ficobako bigarren aretoan, 19:00etan hasita. Batxilergoko ikasleei eta euren gurasoei informazioa emateko saioa izango da, 2014-2015 ikasturtean Deustuk Donostiako eta Bilboko campusetan eskainiko dituen titulazioen gainekoa.

Titulazio horien barruan daude Ekonomia, Enpresa Zientzietako, Zuzenbideko, Psikologiako, Hezkuntzako, Gizarte eta Giza Zientzietako eta Ingenieritzako graduak eta gradu bikoitzak. Horrez gain, gradu eta gradu bikoitz berrien berri ere emango dute. Unibertsitateko arduradunak ikasleen zalantzak argituko dituzte, hainbat gairen gainekoak: ikasketa planak, lanbideko praktikak, nazioarteko programak, atzerrian ikasteko aukerak, bekak, eskolaz kanpoko jarduerak, onarpen prozesua, baldintza ekonomikoak, nolakoa den unibertsitatea eta bestelakoak.

Honakoak dira gradu berriak:

Zuzenbidea eta IKTen Zuzenbideko espezialitatea (Bilbon).

Industria Ingeniaritza Teknikoa (Bilbon).

Jarduera Fisikoa eta Kirolaren Zientziak (Bilbon).

Enpresen Administrazioa eta Zuzendaritza eta International Management Skills (Donostian).

Eta gradu bikoitz berriak honakoak dira:

Zuzenbidea eta Komunikazioa (Donostian).

Jarduera Fisikoa eta Kirolaren Zientziak eta Lehen Hezkuntza (Donostian eta Bilbon).


Basagoiti: 'Independentisten proiektua arrisku saria da Euskadirako'

Euskadiko PPko presidenteak adierazi duenez, ETArentzako amaiera posible bakarra "armak uztea da". Halaber, "corralito politikoa" bilatu izana leporatu die EAJri eta Bilduri.

Antonio Basagoiti Euskadiko PPko presidenteak larunbat honetan adierazi duenez, Sortuk defendatzen duen eta EAJren laguntza duen "independentisten proiektua arrisku saria da Euskadirako".

Basagoitiren esanetan, "900 lagun erahilda ETAk defendatu duen independentziaren bidea nahi duen erabaki beharko dute euskal herritarrek datozen hauteskundeetan". Halaber, "independentisten hordagoari" babesa erakutsi izana leporatu dio EAJri.

Larunbat honetan Bilbon izandako PPko 13. Kongresuak Anton Danborenea izendatu du Bizkaiko PPko presidente berria (botoen % 74,09 lortu du Danboreneak). Ekitaldi honetan Basagoitik esan duenez, ETArentzako amaiera posible bakarra "armak uztea da". Halaber, "corralito politikoa" bilatu izana leporatu die EAJri eta Bilduri.

"Datozen hauteskundeak funtsezkoak izango dira, Euskadiko Estatutuari eta Espainiako Konstituzioari aurre egiten dion erronka politiko bat mahai gainean dagoelako", esan du PPko buruak.

"Corralito politikoa"

Halaber, "EAJren laguntzarekin, independentisten hordagoa" emango dela iragarri du Basagoitik. "Funtsezkoa da jakitea nor dago proiektu independentistaren alde", azpimarratu du. "EAJk Bildurekin eta Sorturekin egin nahi duen corralito politikoa da jokoan dagoena", adierazi du, "eta hau arrisku saria da Euskadirako".

"Horrek herria ezegonkortuko du, eta etorkizunera begira, gure ekonomia kolokan jartzen jarriko du", ohartarazi du. Gauzak horrela, Mariano Rajoy Gobernuako presidentearen jarrera goratu du, krisi ekonomikoari "ausardiaz" ari dio aurre egiten.


Arroza espinakakaz eta txirlakaz

Errezeta: Maite Lekerika, sukaldaria

Osagaiak (lau lagunentzat): - 300 g. arroz - 300 g. txirla - 50 g. espinaka - Kipula txiki bat (txikitua) - Lau berakatz-atal (txikituak) - Oliba-orio zurrusta bat - Arrain-saldea edo litro bat ur - Gatza Prestetako erea: Orioa, kipulea eta berakatzak eltze baten ipiniko doguz su eztitan. Biguntzen diranean, espinakeak eta txirlak botako doguz. Txirlak zabaltzen diranean, saldea edo ura botako dogu (ura bada, arrain-saldea egiteko pastilla bi botako doguz). Behar beste gatz botako dogu. Irakiten hasten danean, arroza gehituko dogu eta su bizian eukiko dogu bost minutuan. Ondoren, beste bost minutu su eztian. Eltzeari estalgia jarri eta beste 15 minutu izango dogu egosten.


'Harmailatik': Aloña Mendi Triatloi taldearen aurkezpena

Aloña Mendi Triatloi Talde berriaren aurkezpena, eta martxoaren 12an egingo duten Oñatiko duatloiaren aurkezpena; Futbolean, Bergara-Zumaiako (3-0); saskibaloian MU-Clavijo (61-65) eta Mondraitzekoek antolatutako topaketako bideo laburpena.


San Tomas Azokako babarrun eta sagardo txapelketetan izen emateko epea zabalik

Abenduaren 2tik 12ra bideratu behar da izen ematea NOAUA! K.E.-ren egoitzan. Herrian ekoizten den babarrun eta sagardoa sarituko da, hilaren 15erako antolatzen gabiltzan San Tomas Azokan.

Abenduaren 15eko San Tomas Azokarako atzera kontaketa betean gara NOAUA! Kultur Elkartean. Postuak, Ixabel Agirresaroberen ipuin kontaketa, dantza... eta gehiago aurkituko duzue bi aste barruko hitzorduan. Tartean noski, herriko sagardo eta babarrun ekoizpena sarituko dugu. Ekoizleok izen emateko epea zabalik duzue gaurtik (abenduak 2) hilaren 12ra arte NOAUA! Kultur Elkartearen egoitzan.

SAN TOMAS AZOKAKO BABARRUN ETA SAGARDO TXAPELKETAK

Izen ematea

Azaroaren 2tik 12ra, NOAUA!ko egoitzan. Ordutegia: astelehenetik ostiralera, 10:00-14:00/16:00-19:00. Informazio gehiago: 943 360 321.

Sagardo lehiaketa

Oharra: sagardotegiek ezingo dute parte hartu.

Partaide bakoitzak 8 botila ekarri beharko ditu, eta botila bakoitzeko 1,5 euro ordainduko zaio.

Babarrun lehiaketa

Partaide bakoitzak kilo bat babarrun ekarri behar du eta 12 euro ordainduko zaio.

Ezaugarri hauek hartuko dira kontuan:

-Itxura: osorik edo hautsita dagoen, zimurrak...

-Kolorea: zenbat eta beltzagoa orduan eta hobeagoa.

-Berdintasuna: tamainaz, kolorez... elkarren berdinak izatea.

-Dizdira: berezko dizdira beste edozein produkturekin (olio, abrilantadore...) estali edo aldatua izaten bada lehiaketatik kanpo geratuko da.

-Garbitasuna: partikula arrotzik ez izatea.

Sagardo/babarrun txapelketen sariak

1. saria 150 euro eta txapela.

2. saria: 90 euro eta kopa.

3. saria: 50 euro.


Kirolbet Baskoniak Bartzelonaren aurka egin du tupust etxean 70-77

Perasovicen taldeak azken laurden txarra jokatu du (15-28), eta horrek porrota ekarri dio.

Kirolbet Baskoniak galdu egin du ostegun honetan Bartzelonaren aurka (70-77), Euroligako hamalaugarren jardunaldian. Izan ere, Perasovicen jokalariak ez dira neurketa bereganatzeko gai izan, hirugarren laurdenaren erdialdera eta laurden horren amaieran partida euren alde jarri arren (55-49).

Aitzitik, ahazteko moduko azken laurdena jokatu dute 15-28ko partziala jasota, eta horrek norgehiagoka galtzea eragin die.

Bartzelonak, ordea, hirugarren laurden txarra jokatu eta gero (zazpi puntu besterik ez ditu saskiratu tarte horretan), partida irauli du azken hamar minutuetan Kevin Pangosen puntuei esker. Kanadarra erabat galduta zebilen Buesa Arenan ordura arte, baina zeharo erabakigarriak izan diren 13 puntu erdietsi ditu azken partzialean.

Pangosekin batera, Thomas Heurtel joko-antolatzaile frantziarrak ere ekarpen handia egin dio Svetislav Pesicek entenatzen duen taldeari, 11 puntu sartu eta 17ko balorazioa lortuta.

Etxekoei dagokienez, Matt Janning estatubatuarra izan da jokalaririk erregularrena 19 punturekin. Alabaina, hari benetako laguntza eman dioten taldekide bakarrak Luca Vildoza (12 puntu eta 15eko balorazioa) eta Shavon Shields (11 eta 11) izan dira, gainerakoen ekarpena ez baita apartekoa izan.

Porrot horrek Baskoniaren asmoak zapuztu ditu nolabait, jardunaldi honen bukaeran sailkapeneko zortzi onenen artean kokatzea espero baitzuen, Lauko Finalean egoteko aukerarekin amesten jarraitzeko.

Kontrara, Bartzelonak Euroligan bata bestearen atzetik galdu dituen lau partiden bolada txarra eten ahal izan du, eta, bide batez, baita Baskoniaren aurka zeukan beste bat ere, zazpi lehia jarraian baitzeramatzan gasteiztarren aurka galtzen Europan.

Fitxa teknikoa:

Kirolbet Baskonia (16+23+16+15) 70: Vildoza (12), Janning (19), Hilliard (4), Shengelia (8) eta Poirier (6) –hasierako bostekoa–, Voigtmann (2), Huertas (4), Granger (2), Diop (2) eta Shields (11).

Barcelona Lassa (19+23+7+28) 77: Heurtel (11), Ribas (3), Claver (3), Singleton (10), Seraphin (14) –hasierako bostekoa–, Pangos (16), Hanga (2), Pustovyi (9), Oriola (6), Kuric (3) eta Tomic (-).

Epaileak: Christos Christodoulou (Grezia) Petri Mantyla (Finlandia) eta Milan Nedovic (Eslovenia). Ez dute inor kanporatu.


Aldundiko herritarren partaidetzarako zuzendaria Txantxiku ikastolan eguerdian

Imanol Lasa Gipuzkoako Foru Aldundiko Herritarren Partaidetzarako Bulegoko zuzendaria Txantxiku ikastolan izango da gaur hizlari 12:10ean areto nagusian. Hain zuzen,Aldundiak 'Gipuzkoa Eraikitzen' izeneko ekimen parte-hartzailearen saioetako bat egingo du Oñatin eta Lasa ikastolako 50 ikaslerekin elkartuko da etorkizunera begira Gipuzkoak dituen arazoak eta erronkak partekatzeko. Zuzendariak zuzenean entzungo ditu partaideen ekarpenak eta kritikak eta haien galderak erantzungo ditu. 'Gipuzkoa Eraikitzen' ekimenaren helburu nagusia da Gipuzkoaren errealitatea ezagutzera ematea eta legealdi honen hasieran onartutako 2007-2011 Kudeaketa Planaren exekuzioa eta emaitzak jakinaraztea.


Anerreka Ingurumen Elkarte berria aurkeztuko dute 19:00etan Potxoenean

Usurbilgo herritar talde batek Anerreka Ingurumen Elkartea sortu du. "Elkarte honen xedea herriko lurra, aire eta uraren kalitatearen alde lan egitea da, eta ondorioz, guztion osasunaren alde. Talde irekia da eta momentu honetan helburu horri lotuta dauden egitasmoa eta plangintza osatzen ari gara".

Taldearen helburuak ezagutarazi eta martxan jarri asmoz, bilera ireki bat antolatu dute. "Gure helburuarekin bat bazatoz eta lantzeko prest bazaude, edo soilik informazioa jaso nahi baduzu, datorren urriaren 27a ostirala, arratsaldeko 19:ooetan Potxoenean egingo dugun bilera irekira gonbidatu nahi zaitugu".

OLYMPUS DIGITAL CAMERA


«Mesa ardura gabe ari da jokatzen, herrialdea kolokan jartzen etengabe»

Hauteskundeak aurreratu nahia Erregaien Legea atzera botatzeko «maniobra» dela dio


Herrirak Teixeiron terrorismoaren biktimekin topo egitea saihestuko du

Herrira Strasbourgera joango da datorren astean Espainiako eta Frantziako kartzela-politika salatzeko. Bere ustez, "Espainiak esku-hartze demokratikoa behar du".

Herrirak "ahal duen guztia" egingo du hurrengo larunbatean, Teixeiroko kartzelan, Galizian, Terrorismoaren Biktimen Elkarteak egingi duen martxarekin topo egitea saihesteko.

Beñat Zarrabeitia Herrirako bozeramaileak prentsaurrekoan adierazitakoan esan bezala, ahal duten guztia egingo dute "borroka giroa eta inork nahi ez duen irudia" saihesteko.

Halaber, Herrirak Gobernuaren kartzela-poltika kritikatu du eta mobilizazio-eguna deitu du EAEn irailaren 15erako. Egun horretan 'Parot doktrina' desagertzea eta larri gaixo dauden ETAko presoen askatasuna eskatuko dute.

"Espainiak esku-hartze demokratikoa behar du"

Espainiako eta Frantziako Gobernuen kartzela-politikak "Europan lekurik ez" duela azpimarratu du Herrirakek, eta, ondorioz, hurrengo astean Strasbourgera joango dira egoera salatzeko. Herrirako kideen hitzetan, "Espainiak esku-hartze demokratikoa behar du".

Beñat Zarrabeitiak aurreratutakoaren arabera, bidaia egingo dutenen asmoa Europako Parlamentuan ordezkaritza duten pertsonekin eta erakundeekin hitz egitea da.


Alexis Sanchez txiletarra, Bartzelonaren aurreneko fitxaketa

Sanchezek bost denboraldirako kontratua sinatu du ta bere salmenta 26 milioi euroan egin da, 11,5ean handitu daitekeena zenbait aldagarriren arabera.

AlexisSanchez aurrelari txiletarra (Tocopilla, 1988) da 2011-2011 denboraldirakoBartzelonaren aurreneko fitxaketa.Udineserekin erabateko adostasuna lortu du talde katalanak. Sanchezek bost denboraldirako kontratua sinatu du ta bere salmenta 26 milioi euroan egin da, 11,5ean handitu daitekeena zenbait aldagarriren arabera.

Jokalaria asteburuan helduko da Bartzelonara eta AlexisSanchez astelehenean aurkezteko asmoa dute.


Gripearen txertoa jartzeko, izenematea

Hitzordua jarri dute Ereñotzun, gripearen aurkako txertoa jartzeko. Urriaren 31n izango da, eta txertaketarako, derrigorrezkoa izango da izena ematea, aldez aurretik. Horretarako, hilaren 30 baino lehen jo behar da Auzo Udalera, edo telefonoz deitu, 943 55 10 00 telefonora.


Eguraldia txartzen ez bada, datorren astean izango da Pilota Zuzenean!

Eguraldiak baldintzatzen ditu kanpoan egiten diren kirol ekintzak, eta eguraldi iragarpenari begira daude Txosteko kideak. Oraingoz, txartzen ez badu, aurrera jarraituko dute Pilota Zuzenean! jaialdiarekin. Datorren astean izango da, azaroaren 1etik 6ra. 6an jokatuko dute erreboteko finala.

Egitaraua:

Erakusketa. Azaroaren 1etik aurrera, Fermiñeneko leihoetan.

Hitzaldia. Azaroaren 4an, 19:30ean, Manuel Lekuona Bibliotekan. Gaia: Joko Zuzenak Oiartzualdean. Hizlaria: J.M. Mitxelena.

Bote luzea. Azaroaren 5ean, 11:00etan, Doneztebe plazan: Gipuzkoa-Lapurdi.

Pasaka. Azaroaren 5ean, 12:30ean, Kontzejupean: Txost-Laxoa elkartea.

Laxoa. Azaroaren 5ean, 16:00etan, Beheko plazan: Baztan-Malerreka.

Errebotea. Azaroaren 6an, 09:00etan, Beheko plazan, Urtxalle Saria (gazteak): Txost-Behar Zana. 11:00etan, Enrike Abril Errebote Txapelketaren finala: Kapito Harri-Luzaz Gazte.


Baietz gurean, lan munduan euskara sustatzeko eskualde mailako kanpaina

Buruntzaldean euskararen erabilera lan munduan ere sustatzeko “Baietz gurean” egitasmoa aurkeztu dute ostegun honetan, Urnietan.

Buruntzaldeko Udalek aukera ezin hobea eskaini nahi diete Euskararen erabilera normalizatu nahi duten Buruntzaldeko enpresei. Deitzaileek adierazi bezala, “Udalek laguntzak emango dizkiete euskararen erabileran urratsak eman nahi dituzten enpresei”. Udalek, beraz, laguntza horien nondik norakoa aurkeztu dute prentsaurrekoan.


Jaurlaritzak soldaten murrizketa mugatzea aldarrikatuko du Madrilen

Espainiako Gobernua erkidegoetako ordezkariekin bilduko da gaur eta funtzionarioen soldaten murrizketa oinarrizko errentari soilik ezartzea eskatuko dute EAEkoek.

Eusko Jaurlaritzak funtzionarioen soldaten murrizketa oinarrizko errentari soilik ezartzea eta osagarrien gainean eraginik ez izatea aldarrikatuko dio gaur Espainiako Gobernuari, Idoia Mendia Jaurlaritzaren bozeramaile eta Justizia sailburuak atzo iragarri zuenez.

Planteamendu horrekin joango dira EAEko ordezkariak Madrilen bilduko den Funtzio Publikoaren Batzordera. Bertan izango da Consuelo Rumi Funtzio Publikoaren Estatu idazkaria gastu publikoa murrizteko Gobernu espainiarrak onartu duen plana azaltzeko.

Iragan maiatzaren 20an, Rumik iragarri zuen soldaten % 5eko murrizketak ez ziola funtzionarioaren oinarrizko soldatari soilik eragingo, baizik eta "proportzionalki" ezarriko dela soldatetan dituzten osagarrietan ere. Dena dela, Eusko Jaurlaritzak uste du askatasuna izango dutela euskal administrazioko funtzionarioei neurria aplikatzerakoan.

Jaurlaritzaren bozeramaileak asteroko Gobernu Kontseiluaren osteko prentsaurrekoan azaldu zuenez, Gasteizko Gobernuak bere "interpretazio" propioa egin nahi du Madrilgo Gobernuak onartu berri duen dekretuak EAEn izango duen eraginaz.

Patxi Lopez buru duen Jaurlaritzaren helburua murrizketa oinarrizko soldataren gainean soilik aplikatzea da eta osagarriak alde batera uztea. Oraindik ez dute argitu Mendia bera izango ote den gaurko bilerara joango dena edo beste ordezkariren bat bertaratuko den Madrilera.

Eusko Jaurlaritzak defizitaren aurkako plana ezartzeko dituen berezitasun ekonomikoei eta administratiboei buruz galdetuta, Mendiak erantzun du "autogobernuak uzten duena" erabiliko dutela, baina berretsi du zenbait neurri betetzera "behartuta" daudela.

Patxi Lopezek bihar zehaztuko ditu neurriak

Mendiak esan zuen oraindik zehazteke zeudela EAEn hartuko dituzten neurriak, oraindik "zehatz mehatz" aztertzen ari baitira Ministroen Kontseiluak iragan astean onartutako eta atzo Aldizkari Ofizialean argitaratutako Lege Dekretua. Hala ere, Mendiak iragarri zuen Patxi Lopezek xehetasun gehiago emango dituela bihar Legebiltzarrean egingo duen agerraldian.


Bidaia supermerkatura! Ean antolatu duten bidaia bitxia

Garai batean ohikoa zen Hegoaldeko jendea Iparraldera joatea erosketak egitera. Diktadura garaian pairatzen zen elikagai eta produktu eskasiak “erosketa migrazioa” eragiten zuen.

Gaur egun hain ohikoa ez den arren, badira ‘erosketa bidaiak’ antolatzen dutenak. Ean autobus bat antolatu dute Ipar Euskal Herrira joateko erosketak egitera. Miren Terek eman digu bidaia bitxi honen berri.


Jaurlaritzak ez duela negoziatzeko asmorik salatu dute sindikatuek

ELA eta LAB sindikatuek argi utzi dute ez direla Mahai Orokorrera itzuliko, langile publikoen lanaldia 22,5 ordu luzatzen duen dekretua baliogabetu arte.

Eusko Jaurlaritzak ez duela EAEko Administrazioaren Negoziazio Mahai Orokorrean negoziatzeko asmorik salatu dute gaur ELA, LAB, CCOO eta UGT sindikatuek. Era berean, Espainiako Gobernuaren murrizketak "inposatu" nahi dituztela kritikatu dute.

Lau sindikatu horietako ordezkariak Legebiltzarrean egon dira, Euskadiko lan-hitzarmenari buruz hitz egiteko. Hain zuzen ere, Negoziazio Mahai Orokorrari buruz mintzatu dira aipatutako sindikatuetako ordezkariak. LABek eta ELAk Mahai Orokorrera ez joateko erabakia hartu zuten, Eusko Jaurlaritzak langile publikoen lanaldia luzatzea adostu zuenean.

CCOOk eta UGTk, aldiz, azaroaren 28an negoziazio taldeak egindako bileran parte hartu zuten. Han, Jaurlaritzako 70.000 langile publikoen lan-baldintzak izan zituzten hizpide. Bi sindikatu hauek bileran egon ziren, baina batzarretik alde egin zuten Jaurlaritzak negoziatzeko asmorik ez zuela ikusi zutenean.

Horren harian, ELA eta LAB sindikatuek argi utzi dute ez direla Mahai Orokorrera itzuliko langile publikoen lanaldia 22,5 ordu luzatzen duen dekretua baliogabetu arte. Bien bitartean, CCOOk eta UGTk negoziazioaren garrantzia azpimarratu eta inposaketarik egon behar ez dela salatu dute.


Organo kontzertua eskainiko du gaur Andres Cea Galan musikariak

Barrokoaren soinuak izena daroan kontzertua eskaintzen dator Andres Cea Galan organo-jotzaile andaluziarra, Amabirjinaren Jasokundeko elizara, 19:00etan. Bizkaian daudenetatik zaharrenetarikoa da Mañariko elizako organoa, eta oso ondo gordetzen ei du organo barrokoen sonoridadea. Erdoitza eta Ramos organo-egileek, 1765 eta 1768 urteen bitartean eraiki zuten Jasokundeko elizako organoa, eta, garai hartako erretaulagile onenetakoa zen Juan Urkitzak diseinatu omen zuen egurrezko kutxa. Espainia, Frantzia eta Suitzan burutu ditu organo ikasketak bihar kontzertua eskaintzen datorren Cea Galanek.


Esperientzia eta erreferentzia interesgarriak

Hezkuntza eta herrigintzaren bueltako zenbait esperientzia edo erreferentzia interesgarri batu ditugu.

http://blogak.goiena.eus/arrasatekhezi/esperientzia-eta-erreferentzia-interesgarriak/

Besterik ezagutzen al duzu?Lagunduiguzu osatzen


Lore Martinezek eta Juan Karlos Izagirrek EH Bildu dela aukera bakarra adierazi dute Eskoriatzan

Maixol Iparragirrere eskoriatzarraren epaiketaren aurka azalduz hasi zuten, atzo, Ibarraundi museo kanpoan ekitaldia EH Bildu alderdiko kideek. Bertan, Juan Karlos Izagirre eta Lore Martinez izan ziren hizlari, eta, besteak beste, herritarren zaintzak duela lehentasuna, gobernantza eredu alternatiboa eskainiko duela EH Bilduk, eta eraldaketa sozialerako konpromezua adierazi zuten.


'Submergence' Win Wendersen filmak irekiko du Zinemaldia

Irailaren 22an hasiko da Donostiako 65. Zinemaldia, eta Win Wenders zuzendariaren film batek inauguratuko du jaialdia: Submergence-k. Inaugurazioko filma izango da, baina Urrezko Maskorraren lehian ere sartuko da. Zuzendaria eta Alicia Vikander Donostian izango dira.


'Gure gorputza, gure herria, gure erabakia' hitzaldia izango da gaur, Zarahitzen egoitzan

Arantxa Arruti Odriozola eta Edurne Epelde Pagolak eskainiko dute, 19:00etatik aurrera.

Maiatzaren 7ko herri galdeketari begira, askotariko saioak ari da antolatzen Zarahitz. Gaur, esaterako, erabakitzeko eskubidea, subiranotasuna eta feminismoa izango dute hizpide, herri ekimenak eta Bilgune Feministak elkarlanean antolatuta. Arantxa Arruti Odriozola eta Edurne Epelde Pagola zarauztarrek eskainiko dute Gure gorputza, gure herria, gure erabakia hitzaldia. Biak ala biak Euskal Herriko mugimendu abertzale eta feministetan aritutakoak dira, bi belaunaldi ezberdinetan.

Samara Velte Berriako kazetari eta Zarahitzeko kideak gidatuko du ekitaldia, eta Lo Eizagirre surflari zarauztarraren bideo bat ere eskainiko dute. Horren bidez, harentzat erabakitze eskubidea zer den azalduko du, trasn identitatetik. Ekitaldia Zarahitzen egoitzan izango da, 19:00etatik aurrera.


Traizio

Eguberri bezpera. Santxo 81 urteko artzain zaharra —Gerra Handian zauritua—, mendiko nekeak atzean utzi eta etxera sartzen. Supazterrak, jakiz hornitutako mahaiak, eta suaren epelera bildutako dozena bat lagunek egin diote harrera. Tartean da Xalbador bertsolari handia, eta laster hasi da kantuan, artoa zuritzen duen bitartean.

Laburbilduz, horixe da Frantziako telebistak Baigorri inguruko Eguberri ohiturez egin zuen 6 minutuko filmean jasotzen dena —Twitteren promenatzen nabilela aurkitu dut, Martin Aramendiri esker—. Gauza batek utzi nau zur eta lur: koloretan dago. Alegia, berdeak dira zelaiak, gorria Santxoren zapia eta beltzarana Xalbadorren bisaia. Ez dago iragan gaindituaren zuri-beltzean. Eta pentsatzen jarrita, normala da, 1968an grabatua baita: Praga eta Parisko udaberriak, Etxebarrieta eta Pardines hilotz, Beatlesak kantuan eta Apollo 8 ilargiaren orbitan. Hots, oraindik jaio ez nintzen arren, nola edo hala, nire koloretako biografian txertatu diren gertakariak. Eta zer diren gauzak, horiek baino askoz urrunagoak, antzinakoagoak, egin zaizkit supazterra, Xalbador eta artazuriketa —beste mundualdi batekoak, ezinbestean, zuri-beltzekoak—, ni neu beheko sutik eta artazuriketatik natorren arren. Tradizio hitzaren ordez, traizio etorri zait burura.


Kontxako hondartzan izango da asteazkeneko 'Blai!' saioa

Bertiz inguruko bide berdeaz ere arituko dira saioan.

Asteazken honetan, KOntxako hondartzara joango dira ''Blai! ''koak eta bertan, Itsas ertzera iristen diren algekin zer egin daitekeen azalduko die Juan Mari Beldarrain, Eguzki Ekologista taldeko bozeramalea. Horrez gain, Iñigo Manterola artistarekin ere izango da saioa, Donostiako hondartza erakusketa areto nola bihurtuko duen galdetzeko.

Hondartzatik mendira egingo du salto asteazkeneko ''Blai!'' saioak. Bertiz inguruko bide berdea osatu gabe dagoen arren bertako zein atzerriko bisitariak dabiltza egunotan. Ibilbide honen inguruko informazioa Bertizko Turismo Partzuergotik bertatik emango du ''Blai! ''k.

Hondartza, mendia eta hiri-turismoa. Izan ere, Andiamo saioko lankideen eskutik Europako hiri ezagun batera bidaia eginen dute.

Saioa bukatu aurretik festetarako atontzen hasiko dira. Bilboko Aste Nagusian behar bezala jantzita joateko sorta berria jarri da salgai. Ezpartinak, alkondarak, sirak... Denak hori bai, Bilbo hirian oinarritutako diseinuak dira.


Eusko Jaurlaritza 'egonkortasunaren' alde dago 'autogobernua gordez betiere'

Estatuko Aurrekontu Orokorren harira EAJk hartu beharreko jarrera "aztertu, pentsatu eta neurtu" egin duela esan du Erkorekak.

Josu Erkoreka Eusko Jaurlaritzako bozeramileak Estatuko Aurrekontu Orokorrek emango luketen "egonkortasuna" aintzat hartu du, betiere, "autogobernuaren eremuak" errespetatuz.

Eusko jaurlaritzak Gobernu bilera egin du astearteroko legez, eta, batez ere, Espainiako 2018ko Aurrekontuen eztabaidak eragin duen egoera aztertu dute, Espainiako Gobernuak Katalunian 155. artikulua indarrean mantentzea erabaki ostean. Jaurlaritzak azken unera arte ez du erabakiko Estatuko Aurrekontuei babesa eman ala ez.

Hala ere, Jaurlaritzak dio ezin dituela saihestu Estatuko Aurrekontuetan Euskadirentzat leudeken onurak: pentsioak igotzeko akordioa eta erkidegorako inbertsioak, esaterako.

Hori horrela, EAJk hartu beharreko jarrera "aztertu, pentsatu eta neurtu" egin duela esan du Erkorekak.

Bozeramailearen ustez, alderdiek eta, azken batean, gizarteak berak baloratuko ditu aurrekontuei bide ematearen mesede edo kalteak.

Izan ere, erakunde moduan "egonkortasunaren alde dago Jaurlaritza, autogobernua gordez betiere".


Emakumeon Mundu Martxaren XI nazioarteko topaketak Bilbon ospatuko dira Urrian

“Batu indarrak, urrutira goaz! Gure gorputzen eta lurraldeen Burujabetzara!” hori da Emakumeon mundu martxaren XI. Nazioarteko topaketei harrera egiteko hautatu duten leloa. Udazkenean, urriaren 22tik 28ra, lehenengo Bilbon izango da Nazioarteko topaketa. Emakumeon mundu martxa lau eremutan lan egingo du, sisteman arteko indarkeria, bizitzaren iraunkortasuna, gorputza eta sexualitateak eta sarean lan egitea eta aniztasunaren kudeaketa.

https://bilbohiria.com/docs2/2018/ibaizabal/180515_emakumeenmundu%20martxa.mp3

Deskargatu hemen.


2 urte, 4 hilabete eta egun bat

Pasa den astean, Iruñeko Intsumisioa parketik igarotzen ginela, semeek galdetu zidaten ea zer den hori: Intsumi... zer? 11 eta 9 urte dituztela kontuan hartuta, galdera logikoa da, baina hori bai, nire lehen erantzunaren ondorengo aurpegiak harritzekoak izan ziren: “Ez dugu sinesten, txantxetan zabiltza, aita. Nola izan zitekeen zure etxetik behartuta eramatea derrigorrezko soldaduska egitera?”. Orain dela 20 urte normaltzat hartzen genuena, gaur egun sinestezina bihurtu da. Pezetak ere ez dituzte ezagutu, baina euroaren aurreko txanpona zer zen ulertzen dute, inolako arazorik gabe. Alabaina, derrigorrezko soldaduska… Hori ez, “ezinezkoa da, aita”.

Ezagutzen dituzten hainbat izen aipatu nizkien eta aho bete hortz geratu ziren. “Horiek intsumisoak ziren? Eta espetxeratu zituzten horregatik? Ez dute ematen, oso normalak dira”. Agian, umeek nahi gabe botatzen dituzten erantzunek gure gogoeta sakonek baino askoz hobeto azaltzen dituzte munduko aldaketen gakoak. Bai, “normalak” ziren, ez ziren heroiak, baina euren gaztetasuna arriskuan jarri zuten, beste guztiok –gure semeak eta bilobak barne– derrigorrezko soldaduska ez pairatzeko. “Ezkerrekoak ginen, abertzaleak baina ez ETAren aldekoak. Oso politizatuta geunden –gogoratzen du Juan Kruz Lakastak– eta gure erradikaltasunak helburu bat behar zuen. Intsumisioa topatu genuen; gure hautaketa eginda zegoen”.

Esaldi hau eta pasadizo zein bizipen asko agertzen dira udaberrian estreinatuko den 2 urte, 4 hilabete eta egun bat izeneko dokumentalean, Lander Garrok zuzendurikoa. “Oso dokumental intsumisoa da, solemnitaterik gabekoa. Beraz, tonua aurkitzeko euren etxera jo dut, Sanferminetan grabatu dut…”. Gazte “normal” batzuen istorioa da, kuadrilla berekoak, 1989an Iruñeko Gobernu Militarraren aurrean hasi zena: “Soldaduskara joateko jaso genuen gutuna ekitaldi publiko batean apurtzea deliberatu genuen, eta 12 urte geroago soldaduska desagertu zen”, laburbiltzen du Lakastak. Baina esaldi horiek ez dira nahikoak, hori gehiegi laburtzea da, eta agian horregatik dokumentala ikusteko beharrean gaude denok. Intsumiso askok 2 urte, 4 hilabete eta egun bat espetxean eman zuten, horietako batzuk bidean geratu ziren, baina lortu zuten garaipena ez zuten orduan behar bezala ospatu. “Agian, euskaldunok galtzeko ohitura daukagulako”, aitortzen du Gaizka Arangurenek, garaiko beste intsumiso bat eta dokumentalaren protagonistetakoa. “Garaipenak, partzialak badira ere, ospatu behar dira”.

Hala bedi, 20 urte beranduago bada ere.


Hilaren 28an itxiko dute Arkamurkako erakusketa

Arkamurka taldeak antolatutako Erriberetako parkea erakusketa igandea bitartean izango da ikusgai, Merkatu plazan. Natur elkarteak 25 urte inguru darama egitasmoa aurrera atera nahian, eta lur eremu hori naturalizatzeko «ahalegin berria» egin du erakusketa antolatuz. Bertan egitasmoaren nondik norakoak ezagutu ahalko dira.


Haurrei begirako ekitaldiak, inauterietan murgiltzeko

Aiz Orratz elkarteak aurkeztu ditu jada, txikienei begira antolatu ohi dituen ekitaldiak; iazko arrakasta ikusita, aurten berriz ere eskainiko dute txu-txu trena

Hilabete besterik ez da falta inauteriak hasteko eta tolosarrak jada prestakuntza lanetan dabiltza buru-belarri. Etxe gehienetan ibiliko dira jostorratzak dantzan eta hori gutxi ez, eta askotan egongo dira ere, danborrak astintzen. Mozorroak eta Zaldunita bezperako danborradak ez dira Tolosako jai nagusien protagonista bakarrak, baina leku nabarmena dute, bai behintzat, Aiz Orratz elkartean. Izan ere, 49. aldiz egingo dute aurten, Haur Jaialdia. Ez da hala ere, elkarteak inauterietan duen egiteko bakarra, Mozorro Lehiaketa, Marrazki Lehiaketa eta txikien danborra ere bere ardura baitira.

Haur danborrada

Aurtengoan haur danborrada otsailaren 25ean izango da eta kosaken entseguak larunbatean hasi ziren. Urtarrilaren 28an eta otsailaren 4 eta 11n ere egingo dituzte entseguak. 15:30ean elkartuko dira Musika Eskolan eta entsegu orokorra otsailaren 19an egingo dute Trianguloan, 11:00etan. Iker Galarza Aiz Orratz elkarteko inauterietako batzordearen ordezkariak eman zuen entseguen berri, prentsaurrean, eta bertan txikienak haur danborradan parte hartzera gonbidatu zituen.

Iazkoaren bidetik

Mozorro Lehiaketa da Aiz Orratz elkarteak antolatu ohi duen beste ekitaldietako bat. Aurten, iaz bezala, sare sozialak eta whatsappa erabili ahalko dituzte parte hartu nahi dutenek. Hau da, argazkia atera eta 688 854 076 whatsapp zenbakira bidali ahal da edo haurjaialdia@gmail.com helbidera bidali. Hori bai, argazki edo bideoekin batera, haurren izen-abizenak eta gurasoekin harremanetan jarri ahal izateko telefono zenbakiak jarri behar dira. Era berean, bideoak horizontalean grabatzeko eskatu dute. Argazkiak astelehenetik, hilak 23, otsailaren 12a arte bidali ahal dira. Jasotzen dituzten argazki guztiak euren webgunean, www.aizorratz-veleta.com-en, eta Facebookeko orrian jarriko dituzte ikusgai. Facebook bidez ere bozkatu ahal da, argazkiei Atsegin dut emanda.

Bozka emateko sistema iaz aldatu zuten, eta parte hartzeko egun gutxiago egon zirenez parte-hartzaile gutxiago egon zirela esan zuen Galarzak, «baina orain lau aste ditugu aurretik eta espero dugu jende gehiago animatzea».

Sariak, baita Facebook bidez bozkatzen dutenen artean zozkatuko dutena, Tolosa & Co merkatarien elkarteak eskainiak dira, eta Galarzak eskerrak emateko baliatu zuen aurkezpena. Saridunek garaikurrak, Ostegun Gizenean zezenak palkotik ikusteko sarrerak, Gozonako merienda bat, Kids&Us-ek eskainitako opariak, Tolosa & Co-k eskainitako 50, 40 eta 30 euroko opari txekeak eta Maritxu Arropakek eskainitako txilaba bat eskuratu ahal izango dituzte.

Haur jaialdia

Haur Jaialdia otsailaren 18an izango da eta iazko arrakasta ikusita aurten ere kalejiran joango dira Leidor aretoraino. Erraldoi eta buruhandiekin egingo dute kalejira. 11:45ean aterako dira elkartetik eta Trianguloan, 12:00ak aldera, Txirri, Mirri eta Txiribiton pailazoekin elkartuko dira, eta batera joango dira Leidorrera. 12:30ean hasiko da Haur Jaialdia eta Joseba Usabiaga izango da aurkezlea. Jaialdirako sarrerek euro bat balio dute, urtero bezala, eta otsailaren 17an 18:00etatik aurrera jarriko dituzte salgai, Leidorren, eta baita otsailaren 18an bertan ere, 11:00etatik aurrera. Guztiei, haur zein heldu, mozorrotuta joateko eskatu diete.

Era berean, inauterietan, Zaldunita bezperan, txu-txu trena izango da berriz ere. Udalaren batera antolatu dute eta 11:00etatik 13:00etara ibiliko da kaleetan, elkartetik aterata.

Ekitaldiak

Haur danborrada. Zaldunita bezperan, otsailaren 25ean, 16:30etik aurrera. Kosaken entseguak urtarrilak 28 eta otsailaren 4 eta 11n, 15:30ean Musika Eskolan. Entsegu orokorra otsailaren 19an, 11:00etan, Trianguloan.

Mozorro Lehiaketa. Parte hartzeko moduak: argazki edo bideoak whatsappeko 688 854 076 telefono zenbakira bidalita edo haurjaialdia@gmail.com helbidera bidalita. Bozketa, Facebooken Atsegin dut emanda. Mozorro lehiaketan 13 urte bitarteko haurrek hartu dezakete parte eta sariak banatzeko bitan banatuko dituzte; bost urte artekoak eta 5 urtetik 13 urte bitartekoak. Mozorro sinpatikoenak ere saria izango du. Irabazleek Haur Jaialdian jasoko dituzte sariak, Leidorren bertan, eta saritutako mozorroa eraman beharko dute.

Haur Jaialdia. Otsailaren 18an. 11:45ean abiatuko da kalejira elkartetik, 12:00etan Trianguloan elkartuko dira Txirri, Mirri eta Txiribitonekin eta Leidorren izango da jaialdia, 12:30ean. Sarrerak otsailaren 17an erosi ahal dira Leidorreko leihatilan 18:00etan, edo otsailaren 18an bertan, Kaldereroetan, 11:00etatik aurrera Leidorreko leihatilan.

Txu-txu trena. Zaldunita bezperan, otsailaren 25ean, 11:00etatik 13:00etara, elkartetik abiatuta.


Inauterietarako prestaketak, gaurkoan

Datorren astean izango dira Inauteriak, eta Gaztelekuan prestaketa lanak egingo dituzte gaur. Bihar, berriz, baratzeko lanak egingo dituzte, barazki eta landareak landatuz, Gaztelekuan bertan.


Lanak aurkezteko astebete, argazki lehiaketan

36garrenez, argazki lehiaketa antolatu du Mendiriz Mendi elkarteak, Mendizale Astearen barruan. Eta parte hartu nahi duenak, aste honetan bertan entregatu beharko ditu lanak: gehienez 6 argazki, eta gutxienez 3.

Mendiriz Mendiren lokalera (Iturregi plaza) eraman beharko dira, CD edo USB batean, izen-abizenak, telefonoa eta aurkezten diren argazki kopurua zehaztuz: astelehen, ostegun edo ostiralean, 20:00etatik 21:00etara.

Hernaniko argazki bat, gutxienez

Gaia librea izango da, baina gutxienez, Hernaniko argazki bat aurkeztu beharko da, eta zehaztu zein den. Kalitate haundiko TIFF edo JPEG formatuan entregatu behar dira, gehienez 5 MBekoak. Ezingo dira aurkeztu, beste lehiaketa batean saritutako argazkiak.

Lau sari, 70 eurokoak

Lehiaketan, lau sari banatuko dira, 70 euro eta trofeoarekin, arlo bakoitzeko argazki onenari: Hernani eta ingurukoa, mendia eta paisaia, herrikoiena, eta bilduma hoberena.

Herrikoiena, sari banaketan dauden herritarrek aukeratuko dute.


Urte askotarako!

Nire itzulerak GOIENAren 10. urteurrenarekin bat egin duenez, derrigorrezkoa dirudi zutabea horri eskaintzea.

Asko izan dira azken egunotan GOIENAren ibilbidetik goraipatu diren aspektuak. Nik arrazoi bat nabarmenduko nuke zorionak emateko.

Sarritan hitz egin dugu bailaran batuago ibiltzeko premiaren gainean, eskualdearen nortasuna sendotzeak ekarriko lituzkeen onurei buruz, emango ligukeen indarrari buruz. Baina gutxitan joan gara hitzetatik haratago. GOIENAk, berriz, komunikazio esparruan beste arlo batzuetan lortu ez dugun BATASUNA gauzatzea erdietsi duela uste dut.

Hasieran zalantza asko egon ziren, batez ere herri txikienetan. Beldur ziren (ginen), horrelako proiektu batean, baztertuta geratuko ote ziren herri handienen mesedetan. Bakoitzak bere herrian sortu eta garatutako komunikazio proiektuen "desagerpena" onartzea ez zen erraza izan.

Pasatako urteek ematen duten perspektibatik, beldur haiek funtsik gabeak zirela esango nuke. GOIENA alde bientzat onuragarria izan dela uste dut. Batetik, ez nago ziur duela 10 urte zeuden aldizkari guztiek jarraituko luketenik gaur egun. Ez dut uste epe luzera bideragarriak zirenik. Bestetik, GOIENA ez zen hutsetik hasi. Herrietako proiektu horietatik jaso zuen kapitala (giza baliabidea), ezinbesteko izan da heldu den tokira iristeko.

Zorionak, beraz, eta urte askotarako!


“Preso guztientzako” baliagarria den “bide orri bat” nahi du EPPK-k

Hala jakinarazi du Foro Sozialak, EPPK-ko mintzaideekin Granadako (Espainia) espetxean bildu ostean. Jon Olarra Guridi eta Ainhoa Mujika Goñirekin izan da Agus Hernan.

Foro Sozialeko eta Euskal Preso Politikoen Kolektiboko (EPPK) ordezkariak hizketan aritu dira Granadako espetxean, Espainiako Estatuaren espetxe politika aldatzeko egun zabalik dauden “aukerei” buruz eta, zehazki, “preso guztiek” egin dezaketen "gizarteratze plan bat" adostearen beharrari buruz. Foro Sozialeko Agus Hernanek azaldu duenez, “zehazten ari den bide orri horren karakterizazioari” ekarpenak egiteko nahia agertu dute EPPK-ko kideek.

Joan den urtarrilaren 6an, Guridirekin bilera egin zuen Hernanek, eta ondoren Foro Sozialeko kideak jakinarazi zuen presoen kolektiboa hasia zela legediaz baliatzeko eskaerak egiten, banan-banan. Halaber, haren esanetan, Olarrak adierazi zion EPPK prest zela ETAren biktimek pairatutako sufrimendua aitortzeko.

Asteartean, Foro Sozialak, Sarerekin eta Etxerat-ekin batera, azkenaldian instituzioekin, alderdiekin eta eragile sozialekin izandako harremanen balorazioa egingo du Bilbon, Bizkaiko Abokatuen Elkargoan.


Getxoko Bentan euskaldunak hamarkada batez baztertzeari ateak ireki dizkio EAJk

EAJk gidatzen duen Getxoko Udalak esleipenera atera du Getxoko Benta taberna-jatetxe publikoa. Iaz Ereaga hondartzako Terraza tabernarekin egin bezala, udal taberna ustiatzeko baldintzetan zerbitzariek euskaraz jakitea ez du derrigorrezkotzat jo Getxoko Udalak. Hortaz, Getxo zonaldea udalerriko alde euskaldunena izan arren, baliteke bizitza sozialaren gune garrantzitsu bat ia erdara hutsean funtzionatzea. Gaur kaleratutako esleipenak Aingeruaren etorbideko ostatua zazpi urtez errentan hartzeko aukera ematen du, baita kontratua beste hiru urte t'erdiz luzatzeko ere. Hizkuntzaren ikuspegitik, bi baldintza baino ez ditu jarri Udalak. Alde batetik, errotulazioa elebiduna izatera derrigortu du, euskarari lehentasuna ematen. Beste aldetik, %0,58ko garrantzia eman dio euskarari balorazio irizpideetan. Argazkian, Getxoko Benta.

Iaz baino okerrago

Izan ere langileriak euskara jakitea baloratuko du Udalak esleipena emate aldera. Alabaina, 100 puntuetatik zazpi baino ez du emango Lantaldea eta Udalerriko eskaintza kultural eta turistikoa hedatzea arloak. Bertan, hiru azpiatal daude, tartean "eskatzen diren titulazioak, espezializazioa, euskara eta beste hizkuntza batzuk jakitea" barne hartzen duen Langileen profila. Hortaz, bataz beste, %0,58ko garrantzia du langileen euskara maila.

Iaz, Terraza tabernan, %1,75eko garrantzia zuen derrigorrezkoa ez zen gure hizkuntzak eta Koldo Iturbe Euskara zinegotzia berak barkamena eskatu behar izan zuen Getxoko Udaleko Euskara Aholku Batzarrean. Gertatutakoa "akatsa" izan zela eta egoerak "jokoz kanpo" harrapatu zutela esan zuen orduan Iturbek. Orain, kontua era okerragoan errepikatu da. Euskalgintzak, bere aldetik ezin izan zuen errekurtsorik aurkeztu, Getxoko Udalak ez baitu Euskararen Ordenantzarik.

Lizitaziorako beste baldintza batzuk

Esleipenaren oinarrizko diru kopurua hileko 1.701 euro izango da. Eskaerak udaletxeko Ondare eta Etxebizitza Sailean (Foruak kalea, 6) aurkeztu beharko dira, astelehenetik ostiralera 8etatik 14:00etara. Aipatu bezala, horretarako azken eguna uztailaren 8a izango da eta, horren biharamunean, toki berdinean egingo den ekitaldi publikoan agiri orokorrak eta balorazio irizpideak dituzten gutun-azalak zabalduko dituzte, eguerdiko 12etan. Eskaintza ekonomikoa duen gutuna, berriz, lizitatzaileei adieraziko zaien egunean zabalduko dute udaletxean egingo duten jendaurreko ekitaldian, 8:30ean. Argibide gehiagorako deitu 944 660 044 telefono zenbakira.


Ander Iturraspek 2015era arte berritu du kontratua Athleticekin

Titular eztabaidaezina ez den arren, Abadiñoko jokalariak Ligako orain arteko bederatzi partidak jokatu ditu, seitan titular izanik eta gol bat sartuz (Rayo Vallecanoren aurka).

Athletic Club taldeak eta Ander Iturraspe jokalariak erdilari bizkaitarraren kontratua 2015eko ekainaren 30era arte luzatzeko akordioa lortu dute, 25 milioi euroko desegite-klausularekin, talde bilbotarrak jakinarazi duenez.

Abadiñoko jokalariaren kontratua 2012ko ekainaren 30ean bukatzen zen, eta joan den denboraldian Athleticekin sinatua zuen kontratua automatikoki luzatzeko 45 minutura gelditu zen, azken bi denboraldietan 20 partida ofizial jokatzen bazituen automatikoki berritzeko aukera baitzuen, partidako gutxienez 45 minutu jokatuta.

Ander Iturraspek 22 urte ditu, eta Marcelo Bielsa Athleticeko aulkira heltzearekin batera, Joaquin Caparrosekin joan den denboraldian galdu zuen presentzia berreskuratu du talde zuri-gorriaren zelai erdiko jokoan.

Titular eztabaidaezina ez den arren, Abadiñoko jokalariak Ligako orain arteko bederatzi partidak jokatu ditu, seitan titular izanik eta gol bat sartuz (Rayo Vallecanoren aurka). Europa League txapelketako lau norgehiagokak jokatu ditu, eta hirutan titular izan da.


Emakumea eta artista bazara, erakutsi zaitez

Emakume artisten erakusketa antolatzen hasi da Hondarribiko Emeki elkartea. Martxoaren 8aren bueltan antolatzen dute eta eskualdeko ahalik eta artista gehien elkartzea da euren asmoa, izan profesionalak ala amateurrak.

Askotariko lanak bilatzen dituzte. “Gure asmoa da, jasotako lanak gero eta anitzagoak izatea, hau da, margoa, eskultura, argazkilaritza, artisautza, zeramika, eta abar”, nabarmendu dute deialdian.

Parte hartu nahi duenak, Emekiren posta elektronikora idatzi behar du.

Emekiko kideak, aurreko urteko erakusketa muntatzen


Fruitu onenaren saria Hernanira joan da

Maddi Iradi hernaniarra, bere sariarekin (Argazkia; N. Lizarralde)

Santo Tomas eguneko Barazki eta Fruitu Lehiaketako sariak banatzen ari dira Bulebarrean. Maddi Iradi hernaniarrak lortu du fruitu onenaren saria.


Sugandila urdin batekin markatu dute bidea

Mendi irteera berezia egin zuten Aranon ekainaren 7an. Sei lagun elkartu ziren ibilbide jakin bat markatzeko: Historiaurrea, hegiz hegi izenekoa. Aranon mendi ibilbide ugari daude, baina markatu gabe eta horregatik egin zuten irteera hau. Sugandila urdin batekin markatu zuten bidea. Pixkanaka ibilbide guztiak markatzeko asmoa dute. Ibilbide guztiak: www.urumeaarnastu.com.


Raketistei buruzko dokumentala estreinatuko dute asteartean

Raketistak, Eibarko eskolan (1936)

Txost pilota elkarteko Ainhoa Palomo eta Jon Juanes oiartzuarrek urteak daramatzate raketisten historia arakatzen eta lantzen. Lan horren emaitzetako bat ikus daiteke Arrasaten, datorren asteartean: emakume kirolari izan ziren haiei buruzko dokumentala —Raketistak lehen eta orain izenekoa— estreinatuko dute. Frontoietan ibilitako raketisten testigantzak jaso dituzte, besteak beste.

18:00etan izango da emanaldia, Debagioenako herri horretako Kulturate aretoan. Ordu eta laurden iraungo du dokumentalaren proiekzioak. Pasa den asteartetik, gainera, kirolari horiei buruzko erakusketa ikus daiteke toki horretan bertan.

Proiektuaren egileek oraindik osatzen ari diren webgunea jarri dute martxan, eta Raketistak lehen eta orain dokumentalaren trailerra ikusteko aukera ere badago.


Aberri Egunean eskatu zuten ´eskubide guztiak aitortu eta ziurtatzea, Euskal Herri osoari eta euskal herritar guztiei`

Gudarien plazan jende asko bildu zen atzo Udalbiltzak deitutako Aberri Egunera. Ekitaldian, eskubide politiko eta historikoak exijitzeaz gain ´guztien konpromisoa` eskatu zuten, ´abian dugun prozesuari indarra emateko`.

Aberri Eguna ospatu zen atzo Hernanin eta jende ugari bildu zen bertara, Udalbiltzak deitutako ekitaldira. Bertsolariek eman zioten hasiera ekitaldiari; ondoren dantzariak agurra dantzatu zuten eta azkenik Udalbiltzaren izenean idatzi bat irakurri zuten. Bukaeran pintxoak eta sagardoa izan zituzten plazara inguratu ziren guztiek.

´Eskubide guztiak guztientzat`

Ekitaldian, azpimarratu zuten itxaropen haundiko momentuan gaudela, eta ez dagoela alferrik pasatzen uzterik. Salatu zuten oraindik Euskal Herriari eta euskal herritarrei zaizkiela eskubideak ez aitortzen eta ez bermatzen, eta orain dagoela aukera egokia hori lortzeko: ´gatazkaren gakoa hor baitago`.

Udalbiltzaren konpromisoa

Udalbiltzak idatzian zioenez, iritsi da momentua Udalbiltza sortu zeneko garaira itzuli eta ´nazio eremu demokratiko bihurtzeko: hiru miloi herritarrek 685 herritan hautatu dituzten 6.756 udal hautetsien nazio gune, hain zuzen ere`. Bide horretan lan egiteko asmoa azaldu zuen Udalbiltzak atzoko ekitaldian.

Alde guztien garrantzia

Egoera politiko berriari indarra eman ahal izateko alde guztien parte hartzea behar beharrezkoa dela azpimarratu zuten atzo. ´Euskal herritarrena; Euskal Herriko eragile politiko, sozial eta sindikalena; herri gisa dagozkigun eskubideak urratzen dituzten bi estatuena; eta Europako eta munduko gainerako nazio eta estatuena`.

´Deialdiak arrakasta`

Antolatzaileak gustora zeuden, aurtengo Aberri Eguna aspaldiko jendetsuena izan baita.


Pintxo lehiaketako pintxoen zerrenda

56 tabernek euren pintxoa prestatu dute lehiaketarako.


Ekitaldi bete kolore

Gora Gasteiz taldeak hainbat hitzaldi eta ekintza antolatu ditu datozen asteetarako.Apirilaren 18an hiria errespetuz janzteko deia egin du

«Hiri solidario eta justuagoa» lortzeko bidea hasi zuen Gora Gasteizek duela hiru hilabete, hiriburuan zenbait atzerritar talderen aurka agertutako adierazpenei aurre egin nahian. Helburu horrekin, inauterietan Gasteiz kolorez jantzi zuen, eta, horren ildotik, aurrera begirako eskaintza ere prestatu du. Askotariko ekintzak antolatu ditu, eta kultura aniztasunaren defentsa ardatz duen hitzaldi sorta bat eskainiko du apirilaren 18ra bitarte.

Egitarauaren aurkezpenean kultura eta akademia arloetako hainbat pertsona izan ziren atzo, denak «kolore» bihurtuta; alegia, Gora Gasteiz herri ekinbideari babesa eskaini zioten. Lehen hitzordua datorren ostegunean izango da, otsailaren 26an: Amets Arzallus, Miren Amuriza, Irati Anda, Jon Maia, Arkaitz Estiballes eta Manex Agirre bertsolariek parte hartuko dute.

Aniztasun kulturalaren defentsa ardatz hartuta, sei hitzaldi eta mahai inguru ere antolatu dituzte martxorako. Aisialdiarekin lotutako jarduerak ere proposatu dituzte: mendi irteerak, kultura anitzetako ipuin kontalariak, futbol eta saskibaloi txapelketak...

Ordea, martxoaren 21ean arrazakeriaren aurkako egunerako prestatutakoak berebiziko presentzia izango du kalean. Hainbat artistak indarrak bilduko dituzte kalean: Aishak dantza afrikarrak eskainiko ditu; Indarra eta Jare taldeek, euskal dantzak; Askoa Etxebarrieta La Pulga-k, flamenkoa; Txalamakok, batukada eta txalaparta, Gineako musika... Antzerkia ere egongo da, Baratza aretoaren eskutik. Kalez kale ibiliko diren artista horiek guztiak 13:30ean batuko dira, aldarrikapen ekitaldi batean.

Apirilaren 18a, kalean

Datozen asteetako hitzaldi eta jarduerei amaiera emate aldera, Gora Gasteiz taldekoek apirilaren 18an hiria «aniztasun eta errespetuz» janzteko deia egin dute. Azken ekitaldi horren berri aurrerago emango badute ere, Rosabel Argotek jakinarazi du plataformak lan egiteko duen moduarekin bat egingo duela. Atzo aurkeztutako programa herri ekinbidera lotutako gizabanako eta elkarteen proposamenekin osatu dute, eta apirilaren 18an grina horien guztien batura izango dela iragarri du.


Ertzaintza oldartu zaie Algortan EAJren mitinean protesta egin dutenei

"PNV espainiola" oihukatuz, ilegalizazioa kudeatzearen ardura egotzi diote EAJri hogei bat lagunek, jelkideek 19:30ean Algortako Telletxe plazan deitutako hauteskunde ekitaldian. Bertan ziren, besteak beste, Jose Luis Bilbao ahaldun nagusigaia eta Imanol Landa Getxorako alkategaia. UKBERRI.NETek jasotako deiaren arabera, ertzainak borraz oldartu zaizkie protestan zeudenei, azken hauek ondoko kaleetan barrena sakabanatu diren arte. Alabaina, albistegi digital euskalduneko kazetariak bertara hurbildu direnerako liskarrik ez zen sumatzen; kale kantoiak polizia agente ugariz zainduta egon dira ordea. Gertatutakoaren berri galdetzera joan direnean, berriz, bidea moztu diete ertzainek eta EAJko segurtasun arduradunek. Gainera, biek ala biek pasa den hilaren 12an Areetan egindako zentsura justifikatu eta jarraitzeko asmoa adierazi dute, batetik UKBERRI.NET bestelako hedabidea, "ezberdina", dela aipatuz eta; bestetik, debekua "komunikabideari ez, baizik eta kazetarietako bati" jarri diotela adieraziz. Dena den, hedabideko beste erreportari batek ere ezin izan du bere lana egin. Argazkian, ertzainak bidea oztopatzen.


Naroa Arraldera itzuliko da!

Nekane Naroarekin elkartuko da eta ondoren, ertzainburuarekin etxera joango da.

Ernestok ama biologikoaren familiarengana ez hurbiltzeko eskatu dio Maleni, baina alabak aitaren esanei jaramonik egin gabe, bere amona biologikoa ezagutuko du.

Bien bitartean, Koldoren laguntzari esker, Nekane Naroarekin elkartuko da. Naroa etxera itzuliko da oraindik beldurtuta baldin badago ere. Halaber, Ricardo Ojangurenen kasua itxita dago, Katy kartzelan baitago.

Azkenik, Ernesto pozik dago dena espero bezala ateratzen ari zaiolako. Enpresaria Madariaga ontziola saltzeko zorian dago eta Iñigoren laguntzaz, langileak Lukasen aurka jartzea lortuko du. Gainera, Lukasek Fermin Marquez enpresariaren bisita izango du eta gizonak informazio interesgarria helaraziko dio.


Billoda, Zadorraren agindupean

Billodako hamar begiko zubi ederra XIV-XV. mendeetakoa da, baina jendartean ezaguna da Erromatar Zubia izenaz ere.

Zadorra ibaiak zuzentzen du Billodako bizilagunen bizitza, batik bat euria gogoz egiten duenean. Orduan, urak hamar begiko zubia hartzen du eta herritarrak ordu luze batzuez isolaturik geratzen dira. Arazoa ez da berria, baina erakundeen aldetik ez zaio irtenbiderik eman orain arte.

Meandro handi bat egiten du Zadorrak Billodan, eta ibaiaren bi adarren artean geratzen da herria. Iparraldera dago Erdi Aroko zubia, Gasteizko irtenbide naturala; hegoaldean, berriz, San Pelayo ermitaren parean, Garaboko pasabideak daude –antzinako harrizko pasaguneak–, Langraizera joateko.

Bost kilometro ibilbide seinaleztatua dago Billoda eta Langraiz Oka artean, eta aspaldi Garabon egon zen presaren aztarnak bisitatu daitezke. Elektrizitatea sortzeko fabrika txiki bat eta irina lantegi bat ere kokatu zituzten bertan; gainera, soka batekin lotutako txalupa batean pasatzen ziren ertz batetik bestera Billodako herritarrak, negu partean. Gaur egun, desagerturik dago hori guztia, eta Zadorra ibaiaren hondoan eraikitako harrizko eta zementuzko pasabidea ez da ia igartzen.

40. hamarkadan, Garabora eraman zituzten Miranda Ebroko kontzentrazio-esparruan zeuden presoak, Langraiz Okako espetxea eraikitzera. Harrizko pasabidea erabiltzen zuten presoek meza entzutera derrigorrean joaten zirenean Billodako San Pelayo ermitara.

Billodako hamar begiko zubi ederra XIV-XV. mendeetakoa da, baina jendartean ezaguna da Erromatar Zubia izenaz ere. Zergatik? Araban, Zadorra, Baia eta Ebro ibaiak Astorga eta Bordele lotzen zituen iter XXXIV. erromatar bidearen erdian daudelako, eta gainera, Iruña-Veleia erromatar hiria dago Billoda eta Tresponde herrien artean. Hortaz, urte luzez uste izan da Zadorrako hainbat zubi erromatarren garaian eraikitakoak zirela, nahiz eta Erdi Arokoak izan.

Billodak eta Trespondek Iruña izeneko udalerria osatu zuten, baina 1976an Langraiz Okarekin batu ziren, eta Iruña Oka sortu zuten.

Fitxa:

Kuadrilla: Añana.

Udalerria: Iruña Oka.

Biztanleak: 319 (2018ko Eustaten datuen arabera).

Bitxikeria: XX. mendearen hasiera arte larruak eta zuziak erretzen zituzten Billodako gazteek ihauterietan.


Otaegi aizkolariak apustua hitzartzeko zita jarri du Mendizabal erretegian

Zalduari bota dio erronka: pentatloiko lanak buruz buru egitea. Bihar, ostirala, 19:00etan Mendizabal erretegian izango da Otaegi, eta ikusi egin behar Zaldua bertaratuko den edo ez. Izan ere, hark ez dela agertuko jakinarazi du Berriak egindako elkarrizketan.

Apustu baten negoziaziorako beste hitzordu bat jarri dute Mendizabal erretegian. Biharko, ostirala, ezarri du zita Joseba Otaegi zizurkildar aizkolariak, eta Xabier Zaldua zumarragar aizkolariari bota dio erronka: pentatloiko lan berbera egitea buruz buru –Zalduak irabazi zuen zapatuan Azpeitiko zezen plazan jokatutako pentatloia–.

19:00etan Azpeitian izango da, beraz, Otaegi, eta ikusi egin behar Zaldua bertaratuko den edo ez. Izan ere, hark Berria egunkariak egindako elkarrizketan azaldu du ez dela apustua negoziatzera agertuko. Hona hemen Zalduak azaldu duen zergatia: "Pentatloian lehiatu aurretik zurrumurruak baziren, eta emaztearekin hitz eginda nuen aurten behintzat Gabonak lasai pasatuko nituela. Urrezko Koparako izena eman dut, eta joango naiz. Gainera, ez diot zentzurik ikusten pentatloiko lan berak orain egiteari, agian aldaketa batzuk egin balitu...".


Zimbaweko hauteskundeetako bigarren itzulia zalantzan

Parte hartu edo ez aztertzen ari da oposizioko alderdi nagusia, bozak lehen itzulian irabazi dituela eta iruzurra gertatzen ari dela iritzita. Egungo liskar giroan bigarren itzulia ez dela sinesgarria izango agertu du Human Right Watch giza eskubideen aldeko taldeak.

Presidentea aukeratzeko bozak martxoaren 29an egin ziren arren, Zimbaweko hauteskunde batzordeak atzo plazaratu zituen emaitza ofizialak: Morgan Tsvangirai oposizioko Aldaketa Demokratirako Mugimenduko buruzagiari aitortu zion garaipena, baina botoen %47,9rekin; hots, lehen itzulian presidente hautatua izateko %50eko marra gainditu gabe. Robert Mugabe egungo presidentea kokatu da hauteskunde batzordearen arabera Tsvangirairen atzetik, botoen %43,2rekin. Horrenbestez, bigarren itzulia egin beharko da presidentea aukeratzeko.

Oposizioaren arabera, ordea, Aldaketa Demokratikorako Mugimenduak aise irabazi ditu hauteskundeak lehen itzulian, eta iruizur egiten ari da hauteskunde batzordea. Hori dela eta, bigarren itzulian parte hartu edo ez aztertzen ari dira. Baldintza bat ezarri du oposizioko hautagaiak bigarren itzulian parte hartzeko: nazioarteko begiraleek kontrolatzea zenbatzea.

Gainera, bozketa egunaren ondoren tentsio eta liskar giroa zabaldu da Zimbawen, eta bigarren itzuliak giro hori areago dezakeela uste du oposizioak. Ildo beretik, Human Right Watch giza eskubideen aldeko taldeak ohartarazi du egungo liskar giroan bigarren itzulia ez litzatekeela sinesgarria izango. "Baldin eta Zimbawek ez badu bere sistema aldatzen bozketa librea eta justua izan dadin ziurtatzeko, eta hauteskunde batzorde inpartziala jartzen ez badu jartzen, hauteskundeek ez dute inolako sinesgarritasunik izango", agertu du Georgette Gagnon HRWren Afrikarako zuzendariak.


Bertso Parrandan Zapio taldeak finalerako txartela lortu du

Finalaren aurreko lehen saioa joan den ostiralean jokatu zuen Azkoitiko Zurt tabernan Neli taldearen kontra

Ostiral honetan bigarren finalaurrekoa jokatuko dute Aure eta Man taldeek

Bertso Parrandako lehen finalaurrekoa joan den ostiralean jokatu zen Neli eta Zapio taldeen artean. Azkoitiko Zurt taberna izan zen bertsolarien eta ikusleen bilgune. "Zortziko handian eta bakarkako lanean egindako lanari esker, Zapiok hartu zigun aurrea", azaldu dute Neli taldekoek. Finalaurrekoa irabazita, finalerako txartela lortu dute Zapio taldea osatzen duten Izaro Zinkunegik, Egoitz Alkortak eta Jokin Sudupe Pio-k.

Neli taldea kanporatua

Neli taldea osatzen duten bertsolarien lana, berriz, finalaurrekoan gelditu da; Nekane Zinkunegi, Eneritz Artetxe eta Lide Rekondo dira Neli taldeko partaideak. Kanporaketa saioan bezalaxe, oraingo honetan ere agurrak prestatuta eraman dituzte eta jendeak "ongi" hartu zituela diote. Bertso saioak iraun zuen bitartean, Zurt taberna jendez beteta egon zen.

Hurrengo saioa, Trintxeran

Finala jokatuko duen bigarren taldea zein izango den ostiral honetan erabakiko da, 23:00etatik aurrera Errezilgo Trintxera jatetxean izango den finalaurrekoan. Bertan, Aurek taldeak (Eneritz Arzallus, Jokin Uranga eta Silvia Etxaniz) Man taldearen (Haritz Etxeberria Ministro, Ander Urbieta eta Naparra) kontra jardungo du.

Erniarraitz Bertsozale Elkarteak antolatu du oraingo honetan ere Bertso Parranda; aurtengoa, laugarrena da. Finala, hilaren 30ean izango da, 23:00etan, Azpeitiko Gaztetxean.


Lide Mujikak irabazi du Blue Fridayko 750 euroko saria

Tokiko merkataritza bultzatzeko, Ordizian Blue Friday kanpainaren barruan zozkatu den 750 euroko diru saria Lide Mujika ordiziarrari egokitu zaio. Sariari esker, pasa den ostiral arratsaldean, kanpaina honetan parte hartu duten saltokietan, 750 euro gastatu ahal izan zituen. Mujikak gainera, bere urtebetze eguna zuen ostirala, beraz sorpresa polita Ordizianetik jaso zuena.


Politikaren marketina

'No'

Zuzendaria: Pablo Larrain. Aktoreak: Gael Garcia Bernal, Alfredo Castro, Luis Gnecco, Antonia Zegers. Jatorria: Txile. Iraupena: 116 minutu.

Pinochet (Ugarte) egurtu eta Allende gurtzeko egin den hamaikagarren filma izaten ahal zen No. Baina oraingoan ez. Ez da hori Pablo Larrainen asmoa, gertaera historiko jakin batzuk erabilita —diktadorearekin amaitu zuen herri galdeketaren ingurumariak—, gaur egungo politikagintzako gaitz zabalduenari —ustelkeriarekin batera, jakina— erreparatu nahi izan dio, haren merkantilizazio erabatekoari, alegia.

Gurean oso ongi ezagutzen ari garen prozesua aspaldian eguneroko ogia da munduko bazter guztietan. Eskuinaren monopolioa ez da; ezkerra ere gustura aritzen da joko berean. Ideien ordez, esloganak, eztabaidak eta txostenak Twitter mezu bihurtuta, gordinkeria eta ez-zuzentasuna aurpegi distiratsuko hautagaiak dira.

Ez da gaurko kontua, baina ziur aski, orain inoiz baino lotsagabeago ageri zaigu. Marketinak bizitzaren ertz guztiak bereganatu ditu, eta joera horren barruan politika rol ezinbestekoa jokatzen ari da. Egun ez dira politikariak behar; saltzaileak dira preziatuenak, beren burua hobekien saltzen duten horiek, edozein momentutan salgai bihurtuko direnak.

Horrexegatik, publizista epel bat da No-ren protagonista. Ez du formazio teoriko handirik behar, ez du Marx eta Engelsen idazlan guztiak azpimarratu eta buruz ikasi behar izan. Jatorra da, haragizkoa eta ez du Pinocheten diktadura maite. Pragmatikoa da eta erreferenduma irabazteko tresnak ongi bano hobeto ezagutzen ditu.

Txiletik kanpo diferente ikusiko zen Larrainen film hau. Harriduraz eta minez, idealizatuta zegoen borroka Costa Gavrasen État de siège horren urrun egoten ahal dela ohartzean, onartzean. Beti izan baita sendagai merkea kanpokoa mitologiaren kondairaz apaintzea.

Horren ordez, historiaren berrinterpretazio biluzia da No-k proposatzen diguna, eta muina batere gustatu ez arren, zintzoa dela onartu beharrean gaude.

Maila ideologikoan bezala, egitura bera ere apaingarririk gabe eman nahi du Larrainek. Pertsonaiak epaitu gabe, desengainu moduko bat antzematen da kontaeran, hain gertu bizi izan zuena horren modu azalekoan ixtean. Orduko euri hotzak gaurko lokatza ekarri du.


Olaberriko Eskola Txikien Eguna, igandeko 'Amarauna' saioan

Bizi duten egoera eta etorkizunerako dituzten erronkak ezagutuko dituzte.

Ikastolen festaren zerrendan txikiei egokituko zaie igandean. Olaberrian izango da aurtengo Eskola Txikien Festa. Euren egoeraz eta eskola txikien erronkez arituko dira igandeko 'Amarauna' saioan. Blogarien taldean, aste honetan, Ana Malagon, Goio Telletxea eta Haritz Rodriguez. Erreportajea Astarbe Sagardotegitik etorriko da. Mendetako historia duen sagardotegi berritzailenean izan da Esther Aizpurua kazetaria proiektu handi hori bertatik bertara ezagutzen.


Illekuetako bestak irailaren 14an eta 15ean ospatuko dituzte Beran

Larunbateko bazkarirako txartelak irailaren 10a baino lehen erosi beharko dira

Urteroko hitzorduari hutsik egin gabe, bestak ospatuko dituzte irailaren 14an eta 15ean erako Illekueta auzoan. Aurten ere, auzoko besta batzordeak denetariko ekitaldiak prestatu ditu: dantzak, herri-kirolak, haurrentzat ekintzak, musika...

Larunbatean herri-kirolak eta auzotarren bazkaria

Irailaren 14an, larunbata, Konpane zubitik 12:00etan botako duten txupinazoarekin hasiko dituzte bestak. Ondotik buruhandiak, erraldoiak eta gaiteroak auzoan barna ibiliko dira. 13:00etan herri-kirol saioa eginen dute eta 14:30ean auzotarrak mahaiaren bueltan bilduko dira. Txartelak Auzoa ostatuan erosten ahalko dira irailaren 10a bitarte. 18:00etan mus txapelketa jokatuko dute eta 19:00etan Bera Kantarik doinuz alaituko ditu bazterrak. 20:30ean zezensuzkoa aterako da eta ordu erdi beranduago dantzaldia hasiko da.

Igandean haurrak eta dantzariak protagonista

Igandean, hilak 15, 12:00etan meza eginen dute Irigottian eta ordu berean, haurrentzako marrazki lehiaketa antolatu dute. Illekuetako besta batzordetik jakinarazi dutenez, parte hartu nahi dutenek margoak eraman beharko dituzte eta antolatzaileak papera banatuko dute.

16:00etan haurrentzako jolasak izanen dira eta 19:00etan Gure Txokoa Dantza Taldearen ikuskizuna hasiko da. 20:30ean pintxo dastaketari emanen diote hasiera eta horretarako pintxoak eraman nahi dituenak 19:30 arte txosnan utzi beharko ditu.


"Txoznetan ez dakite existitzen garenik ere"

Ben Yart musikari urbanoaren ustez, auzoetako gazteen soto edo bajeretan hip hop, trap, rap eta antzeko estiloak oso zabalduta daude. Teknologia lagun, gero eta gehiago dira gazte sortzaileak. Metropoli Foralean izan da Mendillorriko Ben Yart artista. Elkarrizketa osoa eta zuzeneko abestia entzungai hemen bertan.


Inkomunikatuta Cuatrovientos baserrian

"Kalera jaitsi nahi badugu oinez joan behar gara. Errepidea behera etorri da eta ezin gara autoz ibili. Bide berri bat eraikiko digutela esan digute, baina euria diharduen bitartean ezingo dituzte lanak hasi". Hauxe da Cuatrovientos baserriko bizilagunek gaur arratsaldean azaldu digutena. Atzo iluntzeko lurjausiaren ostean inkomunikatuta geratu dira.

Arrasate eta Aramaio bitarteko errepidea itxita dago Untzillako bidegurutzearen parean eta horrela jarraituko du gutxienez beste aste batez. Aramaioko alkatea Arabako Diputazioko errepideetako arduradunekin eta Abiadura Handiko Trenaren lanen arduradunekin bildu da gaur goizean. Bilera horretan erabaki dute Arrasate eta Aramaio bitarteko errepidea aste batez itxita mantentzea. "Cuatrovientos baserriko bizilagunei irtenbide bat aurkitzea da gure lehentasuna eta horixe bera azaldu dugu gaur goizean egindako bileran. Abiadura Handiko Trenaren lanetako arduradunek lehenbailehen behin-behineko errepide bat egiteko konpromisoa hartu dute", azaldu du Asier Agirre alkateak.

Arrasate eta Aramaio bitarteko errepidea itxita egonda, zirkulazioa Untzillatik eta Zabolatik bideratuko da. "Untzillako bidea izango da gure alternatiba orain, baina errepide horretan hainbat hobekuntza egin beharko dira zirkulazio handia jaso beharko du-eta", dio Agirrek. Horixe izan da, hain justu, trenaren lanen arduradunek hartu duten beste konpromisoa.

Kontuak kontu, Cuatrovientos baserriko bizilagunek inkomunikatuta jarraitzen dute eta espero dute behin-behineko errepide hori ahalik eta azkarren egitea. Dena dela, behin-behineko bide hori lurrezkoa izango da eta Abiadura Handiko Trenaren lanak egiten ari den enpresak auto bat utziko die.


Estatus bat BERRIAlagunarentzat

Komunitatea sendotu, abantailak eman, eta parte hartzea sustatu nahi da gaurtik aurrera


KALEKO NESKA-MUTILAK

Latinoamerikako fenomeno arruntenetariko bat kaleko neska-mutilak dira. Bere familia eta eskolako loturak apurtu dituztenak dira, dimentsio guztietan desegokitzapen soziala lortuz.Guztiek hor ikusten dituzte, zaborraren tartean botata, oinutsik, zikinak, gosetuta eta munduari bere hunkimendu eta ulermenaren beharra oihukatzen. Askok ikusi eta ihes egiten dute, ihes egin beldurra, nazka, izua eta askori lotsa ematen dietelako teorikoki beraiek baitira soilik, herrialdean inpresio txarra ematen dutenak. Haur hauek ez dute parte hartzen inongo babes sisteman, hor daude, bakarrik, bere kargu egiten den inor gabe eta zainduko dituen inor gabe, mota guztietako ezbeharrak jasaten dituzte, ustiapena, baztertzea, sexu indarkeriak, prostituzioa eta bere zoriontasunaren aurka doan edozein gauza. Askori pena ematen die, eta bere erruak garbitzeko jarduera praktikoena bezala ikusten dituzte. Guztiok erabiltzen ditugu, publizitatea egiteko eta dirua lortzeko bere ongizatea ez den beste helburuetan erabiltzeko. Neska-mutilak, kalekoak izateagatik bere munduan bizi dira, bere komunitate propioa egiteko antolatzen dira eta modu honetan bizirik ateratzen saiatzeko. Bizirauteko lan gogor horretan mila gaitasun dituzten haurrak daude, artistak, kirolariak, intelektualak, zurginak eta abar. Neska-mutil hauekin egon, ibili eta bizitzea pasio bat da, beraiekin sinestarazten duen pasioa, beraiekin borroka egitea, pasio delikatua da, poliki-poliki eraldatueta gizakiaren duintasuna igotzen duena. Kaleko neska-mutilak magia dira, mina eman dietenak maitatzeko eta barkatzeko gai direlako, bizitzeko aukera bilatzen dute eta aurkitzen dutenean barkatzen dute, barkatzen dute bazterkeria, mesprezua, itxurakeria, gehiegikeria, oinazea; maite dituzten gizakien, maitasuna barkatu eta eraldatzen dute, bere gurasoena, bilatzeko, maitatzeko eta laguntzeko gai izan ez zirenenak, barkatzen dute haurrak direlako eta arranguraz ez dakitelako, neurririk gabe ematen badakite maitatzen uzten dietenei.


Eskola arteko pilota partidak jokatuko dituzte Getarian, larunbatean

Asteburuan eskola arteko pilota partidak jokatuko dituzte Getariako Sahatsaka pilotalekuan. Getariako eta Zumaiako pilotari gazteak elkarren aurka arituko dira, Getariako Iturzaeta Eskolako eta Zumaiako Maria ta Jose Ikastetxeko benjamin eta kimu mailako pilotariak hain zuzen ere. Larunbatean izango da hitzordua, 16:00etatik aurrera.

Horretaz gain, Gure Txeru Pilota Elkartetik jakinarazi dute, Getariako bikote batek Azpeitian partida jokatuko duela Ikasberriren aurka.


Goierri Athletic zale

Azken urteetan jokatzera iritsi den laugarren finala zuen Athleticek atzokoa, eta berriro ere saririk gabe itzuli dira etxera. Lan zaila zuten aurretik bizkaitarrek eta Bartzelonaren joko bikainaren aurka galdu egin dute Kopako finala.

Emaitzak emaitza, giro bikaina piztu zuten Euskal Herritik Bartzelonara joandako milaka herritarrek. Tartean, asko ziren goierritarrak. Atzokoan, Athletic zaleek zuri-gorriz jantzi zuten egun batez Goierri ere. Ordiziako Fray Andres ere hala esnatu zen atzo goizean.

Sare sozialetan zabaldu den argazkian, Ordizia atzo goizean.


Gizon bat atxilotu dute Bilbon, emakume bati jazarri eta labanaz erasotzeagatik

Zenbait egunez zuen gizona atzetik segika, eta jazartzeagatik salatu ostean eraso zion gizonak emakumeari.

Ertzaintzak jakinarazi du erasoa gertatu aurretik jazartzeagatik salatu zuela emakumeak gizona. Emakumeak azaldu zien ertzainei etxeko logela bat alokagai zuela eta gizona horretarako jarri zela berarekin harremanetan. Geroztik, ordea, gizona zenbait egunez atzetik zuela salatu zuen, behin eta berriz deitzen zion berarekin harreman bat izan nahi zuela esanez, nahiz eta emakumeak ezetz esan. Mehatxatu ere egin zuela salatu zuen emakumeak.

Salaketa ostiralean jarri zuen emakumeak, eta jakinarazi zien ertzainei gizona inguruetan ibiliko zela agian, atzetik jarraitzen ziolako. Kaleko jantzitako ertzain bat atera zen kalera emakumearekin, baina ez zuten topatu. Polizia etxetik joan eta gutxira, ordea, gizona emakumearengana joan zen, eta labanarekin eraso zion. Saltoki bateko zaintzaileak lagundu zuen emakumea, eta ertzainak gizona atxilotu zuen.

Emakumeak ebaki bat zuen lepoan, eta ospitalera eraman zuten.


[BIDEOA] Uholdeak Busturialdean

Atzoko uholdeen eraginez sortutako kalteak neurtzen hasi dira herritarrak gaur goizean. Muxikan, etxe, negozio edo garajeetan gelditzen zen ura kentzen, lokatza garbitzen eta kaltetutakoari argazkiak ateratzen ibili dira herritarrak. Gernika-Lumon ere ura garajeetatik ateratzen ibili dira suhiltzaileak.